(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΙΖ΄

Δευτέρα, 31 Οκτωβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ. X. Παπαδημητρίου, N. Φίλη, Ν. Μανωλάκου και Β. Κόκκαλη, σελ.
3. Οι Ειδικές Μόνιμες Επιτροπές Ελληνισμού της Διασποράς, Έρευνας και Τεχνολογίας και Σωφρονιστικού Συστήματος και λοιπών Δομών Εγκλεισμού Κρατουμένων καταθέτουν τις Εκθέσεις τους, για τη Γ΄ Σύνοδο της ΙΗ΄ Βουλευτικής Περιόδου, σύμφωνα με τον άρθρο 43Α παράγραφος 6 του Κανονισμού της Βουλής, σελ.
4. Ανακοινώνεται ότι οι Ειδικές Μόνιμες Επιτροπές Προστασίας Περιβάλλοντος και Περιφερειών, για τη Γ΄ Σύνοδο της ΙΗ΄ Βουλευτικής Περιόδου, καταθέτουν τις Εκθέσεις τους, οι οποίες και συνοδεύονται από τις Εκθέσεις των Υποεπιτροπών τους, δηλαδή της Υποεπιτροπής Υδατικών Πόρων και της Υποεπιτροπής Νησιωτικών και Ορεινών Περιοχών αντίστοιχα, σελ.
5. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
 α) Προς τον Υπουργό Δικαιοσύνης, με θέμα: «Παραχώρηση του Παλιού Δικαστικού Μεγάρου Κομοτηνής στον Δήμο Κομοτηνής και πιθανή ένταξη του από το Υπουργείο Δικαιοσύνης στο πρόγραμμα «ΗΛΕΚΤΡΑ», σελ.
 β) Προς τον Υπουργό Αγροτικής Ανάπτυξης και Τροφίμων, με θέμα: «Σοβαρά τα προβλήματα που αντιμετωπίζουν οι καστανοπαραγωγοί του Δήμου Αγιάς», σελ.
 γ) Προς τον Υπουργό Εσωτερικών, με θέμα: « Άμεση ανάγκη δημιουργίας διαδημοτικού κοιμητηρίου της Δυτικής Αθήνας», σελ.
 δ) Προς τον Υπουργό Περιβάλλοντος και Ενέργειας, με θέμα: «Θα ικανοποιηθεί επιτέλους το πάγιο αίτημα του Συνδέσμου Προστασίας και Ανάπτυξης Υμηττού (ΣΠΑΥ) για την ενεργοποίηση του Δασαρχείου Υμηττού»;, σελ.
 ε) Προς τον Υπουργό Περιβάλλοντος και Ενέργειας, με θέμα: «Θα ικανοποιηθεί επιτέλους το πάγιο αίτημα του Συνδέσμου Προστασίας και Ανάπτυξης Υμηττού (ΣΠΑΥ) για την ενεργοποίηση του Δασαρχείου Υμηττού»;, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίων νόμων:
 i. Οι Υπουργοί Οικονομικών, Ανάπτυξης και Επενδύσεων, Εξωτερικών, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Δικαιοσύνης, Εσωτερικών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Επικρατείας, καθώς και Αναπληρωτές Υπουργοί Οικονομικών, Εξωτερικών και Εσωτερικών, κατέθεσαν την 27η Οκτωβρίου του 2022 σχέδιο νόμου «Κύρωση Κώδικα Φορολογικής Διαδικασίας», σελ.
 ii. Οι Υπουργοί Πολιτισμού και Αθλητισμού, Οικονομικών, Εξωτερικών, Προστασίας του Πολίτη, καθώς και ο Αναπληρωτής Υπουργός Οικονομικών κατέθεσαν την 27η Οκτωβρίου του 2022 σχέδιο νόμου: «Κύρωση του Μνημονίου Κατανόησης στον τομέα του πολιτισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Πολιτισμού του Βασιλείου της Σαουδικής Αραβίας», σελ.

ΠΡΟΕΔΡΕΥΩΝ

ΚΩΝΣΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Επί διαδικαστικού θέματος:
 ΚΩΝΣΤΑΝΤΙΝΟΠΟΥΛΟΣ Ο. , σελ.

Β. Επί των επικαίρων ερωτήσεων:
 ΑΜΥΡΑΣ Γ. , σελ.
 ΑΝΤΩΝΙΟΥ Α. , σελ.
 ΑΧΜΕΤ Ι. , σελ.
 ΓΕΩΡΓΑΝΤΑΣ Γ. , σελ.
 ΔΕΛΗΣ Ι. , σελ.
 ΚΟΥΡΟΥΜΠΛΗΣ Π. , σελ.
 ΛΑΜΠΡΟΥΛΗΣ Γ. , σελ.
 ΜΑΚΡΗ Ζ. , σελ.
 ΠΕΤΣΑΣ Σ. , σελ.
 ΤΣΙΑΡΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΙΖ΄

Δευτέρα 31 Οκτωβρίου 2022

Αθήνα, σήμερα στις 31 Οκτωβρίου 2022, ημέρα Δευτέρα και ώρα 16.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ.**

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 26-10-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΙΣΤ΄ συνεδριάσεώς του, της Τετάρτης 26 Οκτωβρίου 2022 σε ό,τι αφορά την ψήφιση στο σύνολο του σχεδίου νόμου: «Ενσωμάτωση της Οδηγίας (ΕΕ) 2019/944 του Ευρωπαϊκού Κοινοβουλίου και του Συμβουλίου της 5ης Ιουνίου 2019 σχετικά με τους κοινούς κανόνες για την εσωτερική αγορά ηλεκτρικής ενέργειας και την τροποποίηση της Οδηγίας 2012/27/ΕΕ και άλλες επείγουσες διατάξεις»)

Θα ήθελα να κάνω δύο ανακοινώσεις προς το Σώμα.

Οι Υπουργοί Οικονομικών, Ανάπτυξης και Επενδύσεων, Εξωτερικών, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Δικαιοσύνης, Εσωτερικών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Επικρατείας, καθώς και Αναπληρωτές Υπουργοί Οικονομικών, Εξωτερικών και Εσωτερικών, κατέθεσαν την 27η Οκτωβρίου του 2022 σχέδιο νόμου: «Κύρωση Κώδικα Φορολογικής Διαδικασίας».

Παραπέμπεται στην αρμόδια Διαρκή Επιτροπή.

Επίσης, οι Υπουργοί Πολιτισμού και Αθλητισμού, Οικονομικών, Εξωτερικών, Προστασίας του Πολίτη, καθώς και ο Αναπληρωτής Υπουργός Οικονομικών κατέθεσαν την 27η Οκτωβρίου του 2022 σχέδιο νόμου: «Κύρωση του Μνημονίου Κατανόησης στον τομέα του πολιτισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Πολιτισμού του Βασιλείου της Σαουδικής Αραβίας».

Παραπέμπεται στην αρμόδια Διαρκή Επιτροπή.

Οι Βουλευτές κ.κ. Παπαδημητρίου, Φίλης, Μανωλάκος και Κόκκαλης ζητούν άδεια ολιγοήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα πως οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 83/19-10-2022 επίκαιρη ερώτηση θα απαντηθεί από τον Υπουργό Δικαιοσύνης κ. Κωνσταντίνο Τσιάρα.

Η υπ’ αριθμόν 80/17-10-2022 επίκαιρη ερώτηση θα απαντηθεί από τον Υπουργό Αγροτικής Ανάπτυξης και Τροφίμων κ. Γεώργιο Γεωργαντά.

Η υπ’ αριθμόν 90/24-10-2022 επίκαιρη ερώτηση θα απαντηθεί από τον Αναπληρωτή Υπουργό Εσωτερικών κ. Στυλιανό Πέτσα.

Η υπ’ αριθμόν 92/24-10-2022 επίκαιρη ερώτηση θα απαντηθεί από την Υφυπουργό Παιδείας και Θρησκευμάτων κ. Ζωή Μακρή.

Η υπ’ αριθμόν 86/21-10-2022 επίκαιρη ερώτηση θα απαντηθεί από τον Υφυπουργό Περιβάλλοντος και Ενέργειας κ. Γεώργιο Αμυρά.

Ξεκινάμε τη συζήτηση με τη δεύτερη με αριθμό 83/19-10-2022 επίκαιρη ερώτηση πρώτου κύκλου του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Δικαιοσύνης, με θέμα: «Παραχώρηση του Παλιού Δικαστικού Μεγάρου Κομοτηνής στον Δήμο Κομοτηνής και πιθανή ένταξη του από το Υπουργείο Δικαιοσύνης στο πρόγραμμα «ΗΛΕΚΤΡΑ».

Ελάτε, κύριε συνάδελφε, έχετε δύο λεπτά.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κύριε Υπουργέ. όπως γνωρίζετε στη Θράκη, ιδίως στη Ροδόπη είναι η εφετειακή έδρα όλων των δικαστηρίων, το Εφετείο Θράκης. Υπάρχουν δύο κτήρια στο νομό Ροδόπης τα οποία είναι εντελώς ιστορικά. Το ένα είναι το Ίδρυμα «Τσανάκλειο», το οποίο ανασκευάστηκε και μάλιστα ήλθε και η Πρόεδρος Δημοκρατίας και το δεύτερο μεγάλο ιστορικό κτήριο είναι το παλιό δικαστήριο.

Μάλιστα θέλω να ακουστεί και στην Εθνική Αντιπροσωπία, να το γνωρίζουν και οι Έλληνες, ότι σε αυτό το κτήριο το 1920 υπογράφηκε η παράδοση των συνόρων στη χώρα μας. Θα μιλήσουμε γι’ αυτό το κτήριο σήμερα και θα ρωτήσουμε. Και ήταν η έδρα της διοίκησης της Θράκης μέχρι την υπογραφή της Συνθήκης της Λοζάνης.

Κύριε Υπουργέ, αυτό το παλιό δικαστήριο ως κτήριο εγκαταλείφθηκε και σταμάτησε να λειτουργεί το 2003. Μέχρι τότε, για ογδόντα χρόνια δούλευε. Μάλιστα όταν έγινε το καινούργιο δικαστικό μέγαρο, έγινε και πρόβλεψη από τους αρχιτέκτονες γιατί αυτή ήταν η βούληση της τοπικής αυτοδιοίκησης όλων των φορέων, αλλά και των κατοίκων, να βρίσκονται σε λειτουργία, να συλλειτουργούν. Μάλιστα, έγινε πρόβλεψη, έγινε ένας ειδικός διάδρομος όπου θα μπορούσε αυτό το παλιό δικαστικό μέγαρο να δουλέψει.

Το 2003, με το που παραδόθηκε δηλαδή το καινούργιο δικαστικό μέγαρο, η τότε κυβέρνηση επί ΠΑΣΟΚ και το Υπουργείο Δικαιοσύνης το οποίο ήταν μεταβιβασμένο το ακίνητο αυτό, το δικαστικό μέγαρο, ΤΑΧΔΙΚ, ενέκρινε μελέτη 300.000 ευρώ -πριν από είκοσι χρόνια-, προκειμένου να συλλειτουργήσουν και επεκταθεί ο περιβάλλων χώρος. Σε αυτά τα είκοσι χρόνια δεν έγινε τίποτα. Αυτή τη στιγμή η κατάσταση είναι τραγική, κύριε Υπουργέ.

Εδώ βλέπουμε αυτό το ιστορικό κτήριο, θα το καταθέσω στη Βουλή, να γκρεμίζεται στατικά. Φανταστείτε αν γκρεμιστεί αυτό ποιος θα αναλάβει αυτή την ευθύνη;

Είχα κάνει μια ερώτηση στη Βουλή και απαντήσατε, λέγοντας τι να κάνουμε, έχουμε ένα νομικό πρόβλημα. Αυτό το κτήριο, το παλιό δικαστικό μέγαρο ανήκει κατά κυριότητα στο ΤΑΧΔΙΚ, αλλά έχει μια διαλυτική αίρεση. Αν δεν χρησιμοποιηθεί ως προς το σκοπό του, λέτε στην απάντησή σας, αίρεται αυτοδικαίως η ιδιοκτησιακή κατάσταση -αυτό θέλει μια διαπιστωτική πράξη- και πάει πίσω στο Υπουργείο Οικονομικών. Εν τω μεταξύ έχετε πάρει πολλαπλές επιστολές από τον δήμο.

Οπότε σήμερα σας ρωτάμε τι θα γίνει με αυτό το ιδιοκτησιακό καθεστώς κατ’ αρχάς; Σε ποιον ανήκει το κτήριο αυτό; Τι μέλλει γενέσθαι; Τι σκέφτεστε να κάνετε, προκειμένου να αξιοποιηθεί, να επισκευαστεί; Και αν μπορούμε να το εντάξουμε στα προγράμματα που τρέχουν σήμερα, όπως παραδείγματος χάριν το πρόγραμμα «ΗΛΕΚΤΡΑ», που τρέχει αυτή τη στιγμή προκειμένου να σώσουμε αυτό το ακίνητο με ευρωπαϊκά κονδύλια και θα δούμε και το ιστορικό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ελάτε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ευχαριστώ πολύ, κύριε Πρόεδρε.

Αγαπητέ κύριε συνάδελφε, πριν μπω στη συγκεκριμένη απάντηση σε σχέση με τις ερωτήσεις που κάνατε, θα σας πω ότι εμένα προσωπικά μου είναι πολύ ευχάριστο να συζητώ στο επίπεδο του κοινοβουλευτικού ελέγχου με συναδέλφους που θέλουν να αναδείξουν ζητήματα της τοπικής τους κοινωνίας και της περιοχής από την οποία προέρχονται. Διότι, εκτιμώ ότι με αυτόν τον τρόπο συντελείται μια ουσιαστική κοινοβουλευτική λειτουργία, κύριε Πρόεδρε, η οποία έχει την ιδιαίτερη δική της αξία, αλλά ταυτόχρονα δίνονται απαντήσεις σε πολύ σημαντικά ερωτήματα που πολλές φορές διά των συναδέλφων κοινοβουλευτικών, διά των Βουλευτών, τίθενται και βεβαίως εκφράζουν ερωτήματα της όποιας τοπικής κοινωνίας από την οποία προέρχονται.

Πάμε λοιπόν, να δούμε όλα τα θέματα γιατί έχει μεγάλη σημασία να βάλουμε έναν οδικό χάρτη σε σχέση με την πρόθεση του Υπουργείου με τις κινήσεις τις οποίες κάνουμε, αλλά βεβαίως και με μια πραγματικότητα που δεν είναι μακριά από αυτή που περιγράψαμε, κύριε συνάδελφε.

Τι ακριβώς συμβαίνει. Όπως και εσείς αναφέρετε, το κτήριο το οποίο έχει χαρακτηριστεί διατηρητέο ανήκει προς το παρόν κατά πλήρη κυριότητα στο ΤΑΧΔΙΚ. Το συγκεκριμένο κτήριο περιήλθε στην κυριότητα του με το υπ’ αριθ. 47441 της 23ης Ιουνίου 1989, πωλητήριο του Υπουργείου Οικονομικών, με αποκλειστικό σκοπό την ανέγερση Δικαστικού Μεγάρου Κομοτηνής ή τη στέγαση του Δικαστικού Μεγάρου Κομοτηνής. Ωστόσο στον προαναφερόμενο τίτλο κυριότητας αναφέρεται ρητά -το είπατε και εσείς συγκεκριμένα- πως η μη εκπλήρωση του σκοπού για τον οποίον παραχωρήθηκε ή η χρησιμοποίηση του ακινήτου αυτού κατά διαφορετικό τρόπο, θα έχει σαν αποτέλεσμα την αυτοδίκαιη ακύρωση της συγκεκριμένης παραχώρησης και την επάνοδο της κυριότητας του ακινήτου στο δημόσιο και πιο συγκεκριμένα, βεβαίως, στο Υπουργείο Οικονομικών.

Με βάση λοιπόν, τη συγκεκριμένη ρήτρα το ΤΑΧΔΙΚ και συνεπακόλουθα το Υπουργείο Δικαιοσύνης μπορεί να διατηρήσει στην κυριότητα του το κτήριο μόνο εφόσον αυτό χρησιμοποιείται ως δικαστικό κτήριο.

Αντιλαμβάνεστε αντίστοιχα ότι από τους όρους του πωλητηρίου η περαιτέρω παραχώρησή του από το ταμείο σε τρίτους, ακόμη και αν αυτοί είναι φορείς της τοπικής αυτοδιοίκησης -όπως ο δήμος και θα σας πω και γι’ αυτό, γιατί όντως είδα και τον δήμαρχο της Κομοτηνής, είχαμε μια εκτενή συζήτηση και άλλους συναδέλφους σας, Βουλευτές από τη Ροδόπη, είχαμε μια εκτενή συζήτηση σε σχέση με τη δυνατότητα αξιοποίησης του συγκεκριμένου κτηρίου και το ποιες είναι οι πραγματικές δεσμεύσεις οι οποίες υπάρχουν από το Υπουργείο Δικαιοσύνης και το τι μπορούμε να κάνουμε- προφανώς δημιουργεί αρκετά νομικά ζητήματα που πρέπει να επιλυθούν, για να μην σας πω ότι είναι άκυρη και από την αρχή μια τέτοια παραχώρηση.

Ταυτόχρονα -το ξέρετε και εσείς καλύτερα από εμένα αφού μένετε στην Κομοτηνή και γνωρίζετε πώς είναι τα πράγματα- το συγκεκριμένο κτήριο ειδικότερα μετά τη μεταστέγαση των δικαστικών υπηρεσιών στο νέο Δικαστικό Μέγαρο Κομοτηνής από το 2003, δεν χρησιμοποιείται για τον σκοπό που παραχωρήθηκε και παραμένει κλειστό.

Φυσικά η πρόθεσή μου δεν είναι σε καμία περίπτωση να αφεθεί το κτήριο στην τύχη του και στη φθορά του χρόνου. Και βεβαίως συμμερίζομαι απόλυτα την πρόταση τη δική σας και των τοπικών φορέων, πώς πρέπει να κινηθούμε άμεσα για να βρούμε την προσφορότερη δυνατή λύση ώστε να μπορέσει πρωτίστως να διασωθεί. Μιλάμε για ένα ιστορικό κτήριο -θα έλεγα- πολύ μεγάλου αρχιτεκτονικού ενδιαφέροντος, το οποίο κοσμεί και με την παρουσία του αρχιτεκτονικά, παρά την παλαιότητα και τις φθορές, γενικότερα τον χώρο στην πόλη της Κομοτηνής. Με αυτόν τον τρόπο και θα διασωθεί, αλλά και θα αναδειχθεί η ιστορικότητα και η σπουδαιότητα του και βεβαίως, πρώτα απ’ όλα θα αξιοποιηθεί προς όφελος της τοπικής κοινωνίας.

Θα επανέλθω στη δευτερομιλία και θα σας πω ότι έχουμε κάνει και σε ποια κατεύθυνση έχουμε κινηθεί.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε, έχετε τον λόγο.

**ΙΛΧΑΝ ΑΧΜΕΤ:** Κύριε Υπουργέ, σας λέω ως νομικός, εφόσον όντως ο σκοπός για τον οποίο παραχωρήθηκε δεν υπάρχει αυτή τη στιγμή, δηλαδή δεν χρησιμοποιείται ως δικαστήριο, έχει πληρωθεί η διαλυτική αίρεση. Άρα νομικώς αυτοδικαίως έχει πάει στο Υπουργείο Οικονομικών. Εδώ συμφωνούμε. Και ίσως οποιαδήποτε παραχώρηση από εσάς, από το Υπουργείο Δικαιοσύνης, ως προς τον δήμο θα είχε θέματα νομικά. Τι πρέπει να γίνει τώρα;

Κατά την ταπεινή μας νομική άποψη, πρέπει εσείς σαν Υπουργείο Δικαιοσύνης να εκδώσετε μια διαπιστωτική πράξη, δηλαδή να στείλετε στο Υπουργείο Οικονομικών ότι έχει πληρωθεί η αίρεση, ότι ad hoc αυτό πλέον έχει πληρωθεί, προκειμένου να γίνει η μεταγραφή στο Κτηματολόγιο ή στα βιβλία του ελληνικού δημοσίου, δηλαδή να διαπιστωθεί ότι η κυριότητα ανήκει στο Υπουργείο Οικονομικών. Εκ των υστέρων, ως αρμόδιος φορέας πλέον το Υπουργείο Οικονομικών, να προχωρήσει στην παραχώρηση στον Δήμο Κομοτηνής για να αξιοποιηθεί το ακίνητο αυτό -κατ’ αρχάς, να επισκευαστεί- για τριάντα χρόνια, όπως ο Δήμαρχος Κομοτηνής ζήτησε και συμφωνεί ο Δικηγορικός Σύλλογος. Μάλιστα και η Μητρόπολη Κομοτηνής, ο Σεβασμιότατος Μητροπολίτης μας στηρίζει αυτή την προσπάθεια και τα λεφτά θα βρεθούν, κύριε Υπουργέ.

Τα λεφτά θα βρεθούν από την τοπική αυτοδιοίκηση, ίσως και από δωρεές. Το θέμα από εσάς είναι ότι σήμερα θέλουμε μια πολιτική δέσμευση, να πράξετε αυτό που δεν έπραξε κανείς εδώ και είκοσι χρόνια, από το 2003 και μετά, εφόσον διαπιστώνουμε ότι υπάρχει αυτή η αίρεση. Αύριο τουλάχιστον να πάει στο Υπουργείο Οικονομικών. Διότι αν εμείς τώρα απευθυνθούμε στο Υπουργείο Οικονομικών θα πει ότι υπάρχει μια διαλυτική, ένας νόμος και αν είναι πάνω. Θα ανοίξουν τα κιτάπια τους, θα δουν στο Κτηματολόγιο. Δεν υπάρχει μεταγραφή.

Πρέπει να μεριμνήσουν οι νομικές σας υπηρεσίες να γίνει αυτό. Αργότερα εμείς, ως Βουλευτές, ως τοπικοί φορείς, θα παρακολουθήσουμε το θέμα. Θα πρέπει να ενημερώσετε το Σώμα και τους φορείς γι’ αυτό το θέμα και εκ των υστέρων να πάρει το δρόμο της αυτή η υπόθεση.

Ως προς τη χρήση, θέλω να πω το εξής: Ο κύριος δήμαρχος έκδωσε και ένα ομόφωνο ψήφισμα του δημοτικού συμβουλίου και μάλιστα σας κάνει και προτάσεις οι όποιες προτάσεις βέβαια θα ισχύσουν για το Υπουργείο Οικονομικών, όπως σας είπα, αυτοδικαίως αφού έχει πάει εκεί. Η τοπική κοινωνία θέλει να γίνει ένα μουσείο, να γίνει οτιδήποτε. Θα βρεθεί τρόπος να αξιοποιηθεί και θα γίνει μια συμφωνία με το Υπουργείο Οικονομικών γι’ αυτά τα τριάντα χρόνια ή οτιδήποτε άλλο χρειαστεί να γίνει.

Δεν σας κουράζω άλλο, κύριε Υπουργέ. Σήμερα σας καταθέσαμε επίκαιρη ερώτηση εδώ πέρα προκειμένου να λύσουμε αυτό το πρόβλημα δημόσια, να συναποφασίσουμε να δείτε στις υπηρεσίες σας τι πρέπει να κάνετε ούτως ώστε να μην ρίχνουμε πλέον το μπαλάκι από το Υπουργείο Οικονομικών στο Υπουργείο Δικαιοσύνης, μετά στον δήμο. Ταλαιπωρούνται και οι πολίτες και δεν ικανοποιείται αυτό το αίτημα της τοπικής κοινωνίας που τόσο πολύ θέλει και λαχταρά.

Ευχαριστώ πολύ.

(Στο σημείο αυτό ο Βουλευτής του Κινήματος Αλλαγής κ. Ιλχάν Αχμέτ καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κύριε συνάδελφε, όπως σας τόνισα κλείνοντας την πρωτολογία μου, η πρόθεσή μου είναι να βρούμε μια βιώσιμη λύση για το μέλλον του παλιού Δικαστικού Μεγάρου. Η λύση που δρομολογούμε εμείς, καθώς θεωρούμε πως είναι η πιο ασφαλής από την πλευρά των νομικών ζητημάτων, το είπατε και εσείς, είναι η επιστροφή του κτηρίου στο Υπουργείο Οικονομικών.

Σε αυτό το σημείο θέλω να σας επισημάνω πως οι όποιες επιλογές της ηγεσίας του Υπουργείου Δικαιοσύνης τελούν -και μιλάω πάντα γι’ αυτές τις περιπτώσεις- υπό την αίρεση της έγκρισης του διοικητικού συμβουλίου του ΤΑΧΔΙΚ, αφού πρόκειται για νομικό πρόσωπο δημοσίου δικαίου εποπτευόμενο μεν από τον Υπουργό Δικαιοσύνης που διοικείται, ωστόσο, από επταμελές διοικητικό συμβούλιο, το οποίο διαχειρίζεται την περιουσία του.

Στο πλαίσιο αυτό, το ΤΑΧΔΙΚ με απόφαση του διοικητικού συμβουλίου, η οποία εγκρίνεται από τους Υπουργούς Οικονομίας και Οικονομικών και Δικαιοσύνης, επιτρέπεται να αποκτά, να μεταβιβάζει, να μισθώνει, να εκμισθώνει και να παραχωρεί κατά χρήση χωρίς διαγωνισμό και κατά παρέκκλιση των διατάξεων του προεδρικού διατάγματος 715/1979, ακίνητα από και προς το δημόσιο, τα νομικά πρόσωπα δημοσίου δικαίου και τους ΟΤΑ, καθώς και τους φορείς του δημοσίου τομέα.

Επομένως, τυπικά οι σχετικές διαδικασίες αφορούν ενέργειες και αποφάσεις της διοίκησης του ΤΑΧΔΙΚ. Σε συνεργασία, λοιπόν, με τον γενικό γραμματέα του Υπουργείου Δικαιοσύνης, ο οποίος είναι ο πρόεδρος του διοικητικού συμβουλίου, ξεκινήσαμε τις σχετικές διαδικασίες για την επιστροφή του στο Υπουργείο Οικονομικών.

Εδώ θέλω να καταλάβετε ότι μερικά πράγματα μπορεί να φαίνονται απλά για να φτάσουμε σε αυτή την εξέλιξη. Ενδεχομένως είστε ενημερωμένος ότι από την αρχή ήταν σαφής η πρόθεση του Υπουργείου να δώσουμε στον δήμο το συγκεκριμένο κτήριο, ακριβώς γιατί θα μπορεί να υπάρξουν τα χρηματοδοτικά εργαλεία μέσω των οποίων και θα συντηρηθεί και θα αξιοποιηθεί προς όφελος της τοπικής κοινωνίας. Ωστόσο, για να φτάσουμε να καταλήξουμε σε όλη αυτή τη διαδικασία έπρεπε να γίνουν πολλά βήματα. Ένα εκ των οποίων -που είναι και πολύ σημαντικό- είναι το ότι ζητήσαμε από τις υπηρεσίες μας να προσδιορίσουν επακριβώς το τμήμα της οικοπεδικής έκτασης που αντιστοιχεί στο παλιό Δικαστικό Μέγαρο Κομοτηνής, για να μπορέσουμε να προχωρήσουμε περαιτέρω και το ακίνητο να επιστραφεί στον παραχωρήσαντα.

Προσέξτε τώρα τι γίνεται. Εδώ, λοιπόν, υπάρχουν διάφορα ζητήματα δεδομένου ότι δεν έχει γίνει λόγος για έρευνα σε υποθηκοφυλακεία, κτηματολογικά γραφεία κ.λπ.. Συνεστήθη η αίτηση προς την Υπηρεσία Δόμησης Κομοτηνής με στοιχεία συγκεκριμένου φακέλου οικοδομικής άδειας του νέου Δικαστικού Μεγάρου Κομοτηνής για να προσδιοριστεί η έκταση η οποία ουσιαστικά προσδιορίζεται για το παλαιό. Άρα καταλαβαίνετε ότι κατά κάποιον τρόπο υπάρχει μια διαδικασία η οποία δεν μας έχει αφήσει να φτάσουμε στο επιθυμητό σημείο.

Σας ξεκαθαρίζω για άλλη μια φορά ότι η δική μου πρόθεση -βεβαίως δεν είναι δικό μας το κτήριο από τη στιγμή που επιστρέφεται στο Υπουργείο Οικονομικών, αλλά γι’ αυτό επιστρέφεται- είναι να αξιοποιηθεί από τον δήμο προς όφελος της τοπικής κοινωνίας. Είναι μια πρακτική την οποία νομίζω ότι την έχουμε εφαρμόσει πάρα πολλές φορές μέχρι σήμερα και σε άλλες περιπτώσεις. Χαρακτηριστικό παράδειγμα ήταν οι φυλακές του Ωρωπού που δόθηκαν στον εκεί δήμο προκειμένου να αξιοποιηθούν με τον ίδιο τρόπο, αλλά βεβαίως και μια σειρά πολιτικών επιλογών που ξεκαθαρίζουν ότι από την πλευρά του Υπουργείου Δικαιοσύνης δεν τίθεται κανένα τέτοιο ζήτημα.

Κυρίες και κύριοι συνάδελφοι, αυτή τη στιγμή υλοποιούμε το μεγαλύτερο κτηριολογικό πρόγραμμα που έχει υπάρξει ποτέ στον χώρο της δικαιοσύνης, με επτά νέα δικαστικά μέγαρα, με νέο πρωτοδικείο και νέα εισαγγελία στην Αθήνα, με νέο δικαστικό μέγαρο στον Πειραιά και βεβαίως με μια διαρκή ετοιμότητα του ΤΑΧΔΙΚ να ανταποκρίνεται σε αιτήματα επισκευών ή εν πάση περιπτώσει αναγκών που μπορεί να έχουν τα δικαστικά μέγαρα.

Θα σας πω κλείνοντας ότι σχετικά με το νέο Δικαστικό Μέγαρο της Κομοτηνής είμαστε σε συνεργασία με τις «Κτιριακές Υποδομές» για την έκδοση της μελέτης, γιατί και αυτό αφορά προφανώς την τοπική κοινωνία και ενδεχομένως και εσάς, σχετικά με την έκδοση της μελέτης και στη συνέχεια της υλοποίησης του έργου της ενεργειακής αναβάθμισης και της ριζικής ανακαίνισής του. Γι’ αυτό τον σκοπό εγκρίναμε το ποσό των 70.000 ευρώ για τη χρηματοδότηση της μελέτης μέσω ΚΤΥΠ, μέσω των «Κτιριακών Υποδομών».

Νομίζω ότι με τη σημερινή μας συζήτηση αναδεικνύεται και αποδεικνύεται εμπράκτως και το ενδιαφέρον του Υπουργείου μας να γίνει ότι χρειάζεται, ώστε τα κτήρια της δικαιοσύνης στην Κομοτηνή να αποτελέσουν κόσμημα για την πόλη και να γίνουν ένα σημείο αναφοράς για τους πολίτες της Ροδόπης.

Θα ήθελα, βεβαίως, να ζητήσω με αυτή την ευκαιρία και τη δική σας συνδρομή, όπως και όλων των τοπικών φορέων, για να μπορέσουμε σύντομα να ολοκληρώσουμε όλες τις απαραίτητες ενέργειες και διαδικασίες, με άλλα λόγια να αναβαθμιστεί το νέο δικαστικό μέγαρο και το παλαιό δικαστικό μέγαρο να αποδοθεί διά του δήμου στην τοπική κοινωνία της Κομοτηνής.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την τρίτη με αριθμό 80/17-10-2022 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδος κ. Γεωργίου Λαμπρούληπρος τον Υπουργό Αγροτικής Ανάπτυξης και Τροφίμων, με θέμα: «Σοβαρά τα προβλήματα που αντιμετωπίζουν οι καστανοπαραγωγοί του Δήμου Αγιάς».

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Το πρόβλημα που δημιουργήθηκε με τους καστανοπαραγωγούς στην ευρύτερη περιοχή στον νομό Λάρισας, αλλά κυρίως στον Δήμο Αγιάς, αφορά την προσβολή του κάστανου από μύκητα λόγω της υγρασίας και λόγω των καιρικών συνθηκών, αλλά και των ζητημάτων που προκύπτουν από τη μη έγκαιρη αντιμετώπιση αυτού του προβλήματος που εμφανίστηκε.

Απόρροια αυτού είναι να υπάρχει απώλεια παραγωγής για τους καστανοπαραγωγούς της περιοχής. Φυσικά το προϊόν είναι υποβαθμισμένο με ότι αυτό συνεπάγεται και έρχεται και η μειωμένη παραγωγή να προστεθεί στα ήδη τεράστια προβλήματα που αντιμετωπίζουν γενικά όχι μόνο οι καστανοπαραγωγοί, αλλά και οι μηλοπαραγωγοί της περιοχής και όλοι οι αγρότες με το κόστος παραγωγής που έχει εκτιναχθεί και είναι στα ύψη στη βάση των χαμηλών τιμών που δεν ανταποκρίνονται στο κόστος παραγωγής. Από εκεί και πέρα είναι και τα ζητήματα που έχουν να αντιμετωπίσουν και οι ίδιοι με τις οικογένειές τους από το κύμα της ακρίβειας που μαστίζει και ταλανίζει την πλειοψηφία του λαού μας, των εργαζομένων, αλλά και των αγροτών από το τεράστιο κόστος παραγωγής σε ότι αφορά τα αγροεφόδια, το πετρέλαιο, το ρεύμα.

Όλα αυτά, λοιπόν, συνθέτουν ένα εκρηκτικό μείγμα. Μάλιστα, οι εξελίξεις πρόσθεσαν ακόμα ένα θέμα στις ερωτήσεις που κάνουμε και για το κάστανο και για τα μήλα, η πρόσφατη απόφαση του Υπουργείου να καταργηθεί η συνδεδεμένη επιδότηση για τα μήλα, τα κάστανα, τα καρύδια και τα αμύγδαλα, σφίγγοντας ακόμη πιο πολύ τη θηλιά γύρω από το λαιμό των αγροτών, αφαιρώντας συνεχώς από το εισόδημά τους, οδηγώντας τους στην απόγνωση, αλλά και στην αγωνία για το αν θα μείνουν να καλλιεργήσουν τα προϊόντα τους, αν θα μείνουν στην περιοχή να μπορέσουν να ζήσουν αυτοί και οι οικογένειές τους.

Λοιπόν, το ερώτημα που βάζουμε και το θέτουμε συγκεκριμένα είναι πρώτον, απώλεια εισοδήματος ή αναπλήρωση του εισοδήματος στο 100%, αποζημίωση, όπως θέλετε πείτε το, 100% του χαμένου εισοδήματος των αγροτών. Εδώ είναι συγκεκριμένο το ερώτημα.

Από εκεί και πέρα χρειάζονται και μια σειρά από μέτρα μέσω των υπηρεσιών, το ΕΛΓΑ θα είναι αυτό, θα είναι το Υπουργείο Αγροτικής Ανάπτυξης, που θα τείνουν στην κατεύθυνση πρόληψης, αλλά και παρέμβασης σε αντίστοιχα τέτοια φαινόμενα όπως αυτό με το κάστανο, αλλά και τις άλλες ασθένειες, δίνοντας δηλαδή τη δυνατότητα στους αγρότες με το επιστημονικό, το τεχνικό προσωπικό, με τα μέσα που υπάρχουν σήμερα να αντιμετωπίζονται έγκαιρα και να παρεμβαίνουμε έγκαιρα σε τέτοια προβλήματα, ούτως ώστε να μην υπάρχουν απώλειες αφ’ ενός μεν στην παραγωγή και κατ’ επέκταση τεράστιες απώλειες και στο εισόδημα των αγροτών παραγωγών.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Να ξεκινήσουμε από ένα δεδομένο και θέλω να απαντήσω σε όλα τα ερωτήματα που έθεσε ο συνάδελφος. Η αλήθεια είναι ότι δυστυχώς με το κάστανο υπάρχει εδώ και αρκετό καιρό μια αναδυόμενη μυκητολογική ασθένεια, που τα τελευταία χρόνια προκαλεί σοβαρές ζημιές στην παραγωγή του κάστανου διεθνώς και δυστυχώς, συμπεριλαμβανομένης και της χώρας μας! Μάλιστα, σε αρκετές περιοχές, πέρα από την περιοχή της Αγιάς στη Λάρισα, παρατηρούμε τέτοιο φαινόμενο και στους καστανοπαραγωγούς της Πιερίας και από ό,τι φαίνεται δεν θα είναι μόνο οι δύο αυτές περιοχές.

Το πρώτο που πρέπει κάποιος να κάνει σε μια τέτοια περίπτωση πριν πάμε στο ζήτημα της απώλειας εισοδήματος -απόλυτα κατανοητό- είναι να δούμε με ποιον τρόπο μπορεί να αντιμετωπιστεί αυτός ο «μύκητας της φαιάς σήψης της καστανιάς», όπως έχει καθιερωθεί επιστημονικά. Και βεβαίως, ο καλύτερος τρόπος για να αντιμετωπιστεί κάτι τέτοιο είναι μέσα από το Μπενάκειο Φυτοπαθολογικό Ινστιτούτο της χώρας μας, αλλά και από την συνέργεια του ΕΛΓΟ- «ΔΗΜΗΤΡΑ», οι οποίοι έχουν τα επιστημονικά δεδομένα, έχουν τα επιστημονικά εργαλεία, τα οποία μπορούν να αξιοποιηθούν και τις δυνατότητες της έρευνας, οι οποίες είναι αυτές που θα μας οδηγήσουν σε μια οριστική λύση του ζητήματος αυτού.

Οφείλω να πω, εδώ, το εξής, ότι οι μελέτες έχουν δείξει ότι η ασθένεια δεν μπορεί να αντιμετωπιστεί με χημικά μέσα, λόγω της ενδοφυτικής φύσης του μύκητα. Τα μέτρα για την αντιμετώπιση θα πρέπει να εντάσσονται σε μια στρατηγική ολοκληρωμένης διαχείρισης, εκείνων των παραγόντων βιοτικών και αβιοτικών που συμβάλλουν στην εμφάνιση και εξάπλωση της ασθένειας σε μια περιοχή. Η συγκεκριμένη ασθένεια είναι το αποτέλεσμα συνέργειας περισσοτέρων του ενός βιοτικών και αβιοτικών παραγόντων, συμπεριλαμβανομένης της κλιματικής αλλαγής. Όπως λέει το Μπενάκειο «θεωρούμε ότι για την εις βάθος μελέτη της ασθένειας απαιτείται η συνεργασία επιστημόνων διαφόρων ειδικοτήτων και πιο συγκεκριμένα μυκητολόγων, επιδημιολόγων, εντομολόγων και ειδικών στην επίδραση των κλιματολογικών συνθηκών στη φυσιολογία των φυτών».

Αυτό, κύριε Πρόεδρε, το αναφέρω μόνο και μόνο για να γίνει κατανοητή η πολυπλοκότητα του ζητήματος και η δυσκολία αντιμετώπισής του, στην οποία όμως ήδη έχουμε προχωρήσει σε σχετικές μελέτες. Και το Μπενάκειο και ο ΕΛΓΟ – «ΔΗΜΗΤΡΑ» είναι σε ετοιμότητα για να συνεργαστεί με το Μπενάκειο, έτσι ώστε να μπορέσουμε να έχουμε το καλύτερο αποτέλεσμα, το οποίο σίγουρα -και οφείλω να το πω- δεν είναι ένα αποτέλεσμα το οποίο θα έχουμε αύριο για την ίαση του φαινομένου. Θα χρειαστεί κάποιος χρόνος.

Εμείς, λοιπόν, ως πολιτεία, παρ’ όλο που, πολύ σωστά το είπε ο συνάδελφος, στον Κανονισμό Φυτικής Προστασίας του ΕΛΓΑ δεν συμπεριλαμβάνεται το συγκεκριμένο φαινόμενο, οφείλουμε να προστατέψουμε το εισόδημα των αγροτών, οι οποίοι έχουν να αντιμετωπίσουν αυτό το μεγάλο ζήτημα, όπως άλλωστε το έχουμε κάνει σε πολλές άλλες περιπτώσεις.

Στη δευτερολογία μου θα αναφέρω συγκεκριμένες πρωτοβουλίες του Υπουργείου για την αντιμετώπιση του ζητήματος αυτού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, αναφερθήκατε σε κάποιους σχεδιασμούς. Αναφερθήκατε στο Μπενάκειο, στον ΕΛΓΟ - «ΔΗΜΗΤΡΑ» κ.λπ..

Εδώ αυτό που επιβάλλεται τώρα είναι ένας συγκεκριμένος σχεδιασμός, χρονοδιάγραμμα και φυσικά δράση από τους επιστήμονες, από το τεχνικό προσωπικό και από εκεί και πέρα η πολιτεία, το κράτος πώς θα συνδράμει προς αυτή την κατεύθυνση, μέσω της διάθεσης επιστημόνων, μέσω της διάθεσης όλου του απαραίτητου έμψυχου δυναμικού που θα χρειαστεί, προκειμένου να γίνουν οι αντίστοιχες παρεμβάσεις στην κατεύθυνση αντιμετώπισης του προβλήματος.

Το δεύτερο έχει να κάνει με το πόσο και σε ποιο ποσοστό. Εμείς λέμε στο 100% για όσο διάστημα χρειαστεί, διότι, όπως ακούσαμε, είπατε και εσείς -αυτό που ξέρουμε ή ακούμε- ότι μπορεί να είναι μια χρονοβόρα διαδικασία ενδεχομένως η αντιμετώπιση αυτού του προβλήματος.

Λοιπόν, για όσο διάστημα χρειαστεί, ούτως ώστε να επανέλθει πάλι η παραγωγή στα αναμενόμενα ποσοστά της, να μπορούν οι παραγωγοί να έχουν την κρατική στήριξη στο εισόδημά τους, το οποίο κατά τη γνώμη μας δεν πρέπει να είναι κάτω από το 100% του ετήσιου εισοδήματος που είχαν από την πώληση του προϊόντος, από την παραγωγή του κάστανου.

Και το δεύτερο που θα ήθελα να πιάσετε όντως στη δευτερολογία, με βάση και την εξέλιξη αυτή, κύριε Υπουργέ, είναι αυτό που αφορά όχι μόνο τα μήλα, δηλαδή αυτό της κατάργησης για την περιοχή της Αγιάς της συνδεδεμένης ενίσχυσης, αφορά όμως και τα κάστανα, όπως και τα καρύδια, τα αμύγδαλα. Και δεν το βάζουμε αντιπαραθετικά με άλλες περιοχές όπου διατηρείται, διότι η συνδεδεμένη ενίσχυση δόθηκε ως αναπλήρωση μέρους -ψίχουλα, λέμε εμείς- των συνεπειών από τις πολιτικές αποφάσεις της Ευρωπαϊκής Ένωσης και όλων των κυβερνήσεων έως τώρα στο εμπάργκο στη Ρωσία από το 2014.

Από εκεί και πέρα, όπως είπα και στην πρωτολογία, υπάρχουν όλα αυτά τα ζητήματα με το κόστος παραγωγής, την τιμή του προϊόντος, την αισχροκέρδεια, που με τις πλάτες όλων των κυβερνήσεων μεταποιητές, μεταπωλητές φτάνουν την τιμή των αγροτικών προϊόντων να είναι τέσσερις, πέντε και έξι φορές πάνω. Για παράδειγμα στο μήλο είναι έξι με δέκα φορές πάνω η τιμή στο ράφι για τον καταναλωτή. Γι’ αυτή την αισχροκέρδεια ούτε εσείς σαν Κυβέρνηση, αλλά ούτε και καμμία άλλη κυβέρνηση δεν κάνετε κάτι. Δεν έκαναν και δεν κάνετε κι εσείς κάτι.

Άρα, λοιπόν, εμείς επιμένουμε. Πέρα από όλα αυτά τα απαραίτητα, τα αναγκαία μέτρα που θα πρέπει να παρθούν για την αντιμετώπιση με ευθύνη του κράτους, το ίδιο το κράτος πρέπει να συμβάλει και οικονομικά, να προσλάβει επιστήμονες, τεχνικούς, όλο το απαραίτητο προσωπικό, ούτως ώστε να δράσει στην περιοχή και όχι μόνο, ενδεχομένως και σε άλλες περιοχές, ούτως ώστε ο αγρότης να μη βάλει ούτε ένα ευρώ από την τσέπη του. Γιατί υπάρχει κι αυτό το ενδεχόμενο προοπτικά. Και το δεύτερο είναι η 100% αναπλήρωση του εισοδήματος.

Αυτά είναι τα ελάχιστα, για να μπορέσουν να παραμείνουν στα χωράφια τους και να καλλιεργήσουν, κύριε Υπουργέ. Τα ξέρετε πολύ καλά αυτά. Τα ξέρετε, τα έχουμε συζητήσει επανειλημμένως και με επίκαιρες ερωτήσεις, αλλά το ζήτημα είναι ότι η μία πληγή διαδέχεται την άλλη. Φυσικά, εδώ υπάρχουν πολιτικές ευθύνες και της παρούσας Κυβέρνησης, όπως και των προηγούμενων, που οδηγούν μαθηματικά τον αγροτικό πληθυσμό της χώρας μας, τους βιοπαλαιστές αγρότες, στο ξεκλήρισμα, με τις πολιτικές που εφαρμόζουν της Ευρωπαϊκής Ένωσης, που προωθούνται μέσω της Κοινής Αγροτικής Πολιτικής.

Άρα, λοιπόν, χρειάζονται μέτρα ουσιαστικά, κύριε Υπουργέ. Και φυσικά τα λεφτά υπάρχουν. Ας χάσουν μερικά οι εφοπλιστές και οι βιομήχανοι. Τους έχετε μπουκώσει κι εσείς, όπως και οι προηγούμενοι, με δισεκατομμύρια. Πάρτε τα απ’ αυτούς και δώστε τα στους αγρότες. Κι όχι αυτά τα ψίχουλα που κατά περιόδους δίνετε και ξαναδίνετε ή προσπαθείτε να ισορροπήσετε τη φτώχεια και τη μιζέρια των αγροτών.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ελάτε, κύριε Υπουργέ, έχετε τον λόγο για τρία λεπτά.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, προς αποκατάσταση των ζητημάτων και προς ενημέρωση του κόσμου, να πω τα εξής. Πρώτον, ο ΕΛΓΑ πραγματικά έχει σταθεί όλο αυτό το διάστημα πολύ σημαντικά στους αγρότες και τους κτηνοτρόφους μας. Από τον Ιανουάριο του 2021 μέχρι σήμερα έχουν δοθεί από τον ΕΛΓΑ αποζημιώσεις για ζημίες ύψους 500 εκατομμυρίων ευρώ. Είναι το μεγαλύτερο ποσό που δόθηκε σε ίδια περίοδο οποτεδήποτε ιστορικά στην ιστορία του ΕΛΓΑ.

Κατανοούμε όλοι τα πολύ σημαντικά φαινόμενα τα οποία, είτε λόγω της κλιματικής αλλαγής είτε λόγω πολλών άλλων ζητημάτων, έχουν δημιουργήσει πραγματικά προβλήματα στους αγρότες μας, αλλά πρέπει να αναγνωρίσουμε πραγματικά ότι ο ΕΛΓΑ, ενώ οι εισφορές των αγροτών υπολείπονται πολύ του ποσού το οποίο ανέφερα, χρησιμοποιώντας χρήματα του κρατικού προϋπολογισμού έχει κατορθώσει και έχει σταθεί δίπλα στους αγρότες όλη αυτή την περίοδο.

Το ίδιο προσπαθεί να κάνει και το Υπουργείο, με όποια άλλα χρηματοδοτικά εργαλεία διαθέτει, ακριβώς για την κάλυψη της απώλειας εισοδήματος σε όσες περιπτώσεις δεν καλύπτονται από τον κανονισμό του ΕΛΓΑ. Αν και, όπως σας είπα, ο ΕΛΓΑ ακόμα και σε παρόμοιες περιπτώσεις κινήθηκε οριακά και μπόρεσε να πληρώσει τους αγρότες μας. Ένα είναι αυτό.

Ένα δεύτερο σε σχέση με τις συνδεδεμένες ενισχύσεις, κύριε συνάδελφε. Οι συνδεδεμένες ενισχύσεις προτάθηκαν από την ελληνική Κυβέρνηση, όπως είχε ήδη γίνει με το στρατηγικό σχέδιο, από το φθινόπωρο του 2021 και σε αυτές προστέθηκε μία ακόμη στην πορεία. Είχαν προστεθεί στις δεκαεννιά που ξέραμε το μαλακό σιτάρι και ο αραβόσιτος, που έπρεπε να δώσουμε κίνητρα, για να μειώσουμε την εξάρτηση της χώρας και να έχουμε όσο φθηνότερες ζωοτροφές γίνεται. Είναι αυτές που εγκρίνονται ή δεν εγκρίνονται από την Ευρωπαϊκή Επιτροπή.

Εκεί, λοιπόν, με βάση τα κριτήρια που η Ευρωπαϊκή Επιτροπή έχει θέσει απορρίφθηκαν κάποιες από τις συνδεδεμένες ενισχύσεις που είχαν ζητηθεί από το Υπουργείο. Δεν ήταν απόφαση του Υπουργείου μας. Το Υπουργείο μας έστειλε είκοσι μία προτάσεις. Δεν έγιναν δεκτές όλες. Οι δύο που προστέθηκαν -σας είπα ποιες είναι σε σχέση με τις παλαιότερες- είναι το μαλακό σιτάρι και ο αραβόσιτος. Αυτό, όμως, είναι μέσα στο πλαίσιο της ανταγωνιστικότητας που θέτει πλέον το νέο καθεστώς των συνδεδεμένων ενισχύσεων αλλά και μείωσης της εξάρτησης της χώρας. Μπορεί να έχουμε την απόφαση για τις συνδεδεμένες των συγκεκριμένων προϊόντων, όμως προσπαθούμε με κάθε άλλον τρόπο να στηρίξουμε τις συγκεκριμένες καλλιέργειες.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Έχετε πει και πρόσφατα στη Διεθνή Έκθεση και πριν από έναν χρόνο σε αντίστοιχα ερωτήματα ότι αυτού του είδους η συνδεδεμένη που αφορά αυτά τα προϊόντα θα διατηρούταν έως το 2027. Τώρα εσείς έρχεστε και την καταργείτε.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ακούστε λίγο. Να σας το πω για να είναι απολύτως ξεκάθαρο, κύριε συνάδελφε.

Ό,τι υπήρχε παλιά στις συνδεδεμένες ζητήθηκε και με το στρατηγικό σχέδιο του Νοεμβρίου του 2021. Προστέθηκαν τα δύο προϊόντα που σας είπα. Όμως, συνολικά στην Ευρωπαϊκή Επιτροπή λόγω των νέων δεδομένων που δημιουργήθηκαν και επιδιώκοντας να μειωθεί η εξάρτηση της χώρας σε συγκεκριμένα προϊόντα τα οποία τα εισάγουμε, όπως είναι το μαλακό σιτάρι, όπως είναι ο αραβόσιτος, αλλά ταυτόχρονα να μπουν κάποιοι κανόνες σε σχέση με την ανταγωνιστικότητα προϊόντων τα οποία εξάγονται -τα οποία έχουν πλέον εξαγωγική κατεύθυνση, την έχουν πάρει- έγιναν κάποιες αναθεωρήσεις οι οποίες αφορούν όλα τα προϊόντα όλων των κρατών-μελών μέσα στα οποία δυστυχώς και της χώρας μας.

Να πω εδώ το εξής σε σχέση με τις εξαγωγές μήλων. Ήταν μία δύσκολη χρονιά για τους παραγωγούς των μήλων. Πιστεύουμε ότι τελευταία έχει αρχίσει λίγο και διορθώνεται καθώς με τη βοήθεια και του Υπουργείου Εξωτερικών βρέθηκαν εναλλακτικές αγορές στις οποίες είχαμε συγκεκριμένες σοβαρές εξαγωγές. Να σημειώσω εδώ ότι φέτος από 1 Ιουλίου μέχρι 7 Οκτωβρίου οι εξαγωγές μήλων συνολικά στη χώρα ήταν δεκαοκτώ χιλιάδες διακόσιοι σαράντα δύο τόνοι. Πέρυσι ήταν δεκαεννέα χιλιάδες επτακόσιοι πενήντα δύο τόνοι το ίδιο διάστημα. Δηλαδή χίλιοι πεντακόσιοι τόνοι περισσότεροι. Βλέπετε ότι καταβάλλεται μια προσπάθεια σε όλα τα πεδία. Οι εναλλακτικές αγορές στις οποίες προωθήθηκαν τα μήλα είναι αγορές, οι οποίες βρέθηκαν με τη βοήθεια και τη συνδρομή και του Υπουργείου Εξωτερικών, σε συνεργασία με το Υπουργείο το δικό μας.

Καταλαβαίνουμε όλοι ότι δεν είναι μια εύκολη χρονιά λόγω και της ενεργειακής κρίσης που πολύ σωστά αναφέρατε. Αυτό που έρχομαι σήμερα να επαναλάβω εδώ είναι ότι την απώλεια εισοδήματος των καστανοπαραγωγών, όπως και κάθε άλλης καλλιέργειας στην οποία υπάρχουν πραγματικά λόγοι που δεν μπορούσαν να διαχειριστούν οι ίδιοι οι αγρότες μας -λόγοι οι οποίοι αντικειμενικά ήταν αδύνατον να αντιμετωπιστούν, όπως εδώ αυτή είναι η μυκητολογική ασθένεια, η οποία διεθνώς δημιουργεί πρόβλημα στο κάστανο- θα έρθει το Υπουργείο με τα χρηματοδοτικά εργαλεία που έχει και θα προσπαθήσει να καλύψει όσο μεγαλύτερο μέρος της απώλειας εισοδήματος των καστανοπαραγωγών, αφού αυτή προσδιοριστεί το επόμενο διάστημα γιατί ξέρουμε ότι αυτή είναι η περίοδος της συγκομιδής και της πώλησης του κάστανου.

Καμμία παραγωγική προσπάθεια στη χώρα δεν την αφήσαμε αβοήθητη είτε απέναντι στα καιρικά φαινόμενα είτε απέναντι στην εμφάνιση τέτοιων στοιχείων τα οποία πραγματικά κάνουν δύσκολη την καλλιέργεια. Στηρίζουμε τον πρωτογενή τομέα. Τον στηρίζουμε με συγκεκριμένα ποσά, με συγκεκριμένο τρόπο, με συγκεκριμένα χρηματοδοτικά εργαλεία.

Ως κατάληξη της τοποθέτησής μου, κύριε Πρόεδρε, αυτό που έχω να πω για τους καστανοπαραγωγούς, όχι μόνο της Λάρισας, όλης της χώρας, που αντιμετωπίζουν αυτή την ασθένεια, είναι ότι το κράτος, η πολιτεία, το Υπουργείο θα συνδράμουν στην κάλυψη της απώλειας του εισοδήματός τους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα συζητήσουμε την τέταρτη με αριθμό 90/24-10-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Παναγιώτη Κουρουμπλή προς τον Υπουργό Εσωτερικών, με θέμα: «Άμεση ανάγκη δημιουργίας διαδημοτικού κοιμητηρίου της δυτικής Αθήνας».

Κύριε συνάδελφε, έχετε τον λόγο για δύο λεπτά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, δεν θα υποκύψω στον πειρασμό να αναφερθώ στα ζέοντα και χρονίζοντα προβλήματα μιας πολύ δύσκολης περιοχής, όπως είναι η δυτική Αθήνα, η οποία τα τελευταία χρόνια έχει και μια πολύ μεγάλη πληθυσμιακή αύξηση. Δεν θα αναφερθώ, δηλαδή στο ουσιαστικά βομβαρδισμένο οδικό δίκτυο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, η ερώτησή σας δεν είναι για αυτό, κύριε συνάδελφε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Θα απαντήσω, κύριε Πρόεδρε. Δώστε μου ένα λεπτό. Δεν με παρακολουθείτε, φαίνεται. Είπα δεν θα επικεντρωθώ σε αυτά που θα πω τώρα, επί της αρχής.

Λέω, λοιπόν, ότι είναι πολλά τα ζέοντα προβλήματα, όπως είναι το οδικό δίκτυο, όπως είναι τα ζητήματα των αντισταθμιστικών που ζητούν οι δήμοι Πετρούπολης, Ιλίου και Καματερού για την επιβάρυνση που δέχονται από τη λειτουργία των ΧΥΤΑ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε ξεπεράσει τον χρόνο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Επιτρέψτε μου, κύριε Πρόεδρε. Θα φτάσω και εκεί.

Δεν θα αναφερθώ στην καθυστέρηση του έργου του σταθμού των ΚΤΕΛ, στην υπογειοποίηση των καλωδίων και μία σειρά άλλων έργων, το ζήτημα της καθυστέρησης, κύριε Υπουργέ, για χρόνια, δεν λέω ότι είναι σημερινό, του καθορισμού των ρεμάτων για να επεκταθούν τα σχέδια πόλης, όπως είναι το Καματερό.

Θα αναφερθώ σε ένα εξαιρετικά ευαίσθητο θέμα, ιδιαίτερης σημασίας και αξίας για τον άνθρωπο, για τη ζωή όλων μας, που έχει να κάνει με την ταφή των νεκρών στη δυτική Αθήνα. Τα νεκροταφεία της δυτικής Αθήνας ασφυκτιούν. Η κατάσταση είναι ειλικρινά τραγική. Αν δείτε τι γίνεται στο Ίλιον, τι γίνεται στους Αγίους Αναργύρους, στην Πετρούπολη, στο Περιστέρι, σε όλους τους δήμους η κατάσταση είναι εξαιρετικά δύσκολη. Θα σας πω μόνο ότι τουλάχιστον καθημερινά υπάρχει καθυστέρηση για δέκα μέρες να βρει τελικά ένας πολίτης τάφο, προκειμένου να θάψει τον νεκρό του.

Ο σύνδεσμος των δήμων της δυτικής Αθήνας εδώ και αρκετά χρόνια έχει βρει έναν χώρο και έχει οριστεί ένας χώρος στην περιοχή του Ασπροπύργου. Έχει αγοραστεί μία έκταση περίπου πενήντα στρεμμάτων. Υπολείπεται ένα ποσόν για το οποίο υπάρχει υπόσχεση από την Κυβέρνηση ότι θα είχε βρεθεί. Την περιοχή είχε επισκεφθεί και ο Πρωθυπουργός, ο οποίος είναι και συνάδελφος Βουλευτής της περιοχής. Είχε δύο συναντήσεις με τους δημάρχους και τους ζήτησε τέλος πάντων να του υποδείξουν από ένα έργο που θα μπορούσε να βοηθήσει στην προώθηση του. Μέχρι σήμερα κανένα από αυτά τα έργα τα οποία υπέδειξαν οι δήμαρχοι δεν έχει προωθηθεί.

Ωστόσο αυτό είναι ένα εξαιρετικά ευαίσθητο ζήτημα. Δεν θέλω να σηκώσω τους τόνους. Είναι ένα θέμα, πώς να το πω, πολύ ανθρώπινο και επιτέλους ας βρούμε μία λύση. Δεν νομίζω ότι είναι τόσο τρομερό. Δεν νομίζω ότι χρειάζονται δεκάδες εκατομμύρια.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Ευχαριστώ, κύριε Κουρουμπλή, για την ερώτηση, που έχει να κάνει πραγματικά με ένα ζήτημα το οποίο είναι πολύ σημαντικό ιδίως αν αναλογιστεί κανείς τον πόνο των ανθρώπων που αντιμετωπίζουν ακόμα προβλήματα, προκειμένου να βρουν μια θέση στο νεκροταφείο για τον συμπολίτη μας ο οποίος έφυγε από τη ζωή. Είναι ένα μεγάλο πρόβλημα όχι μόνο για την δυτική Αθήνα, αλλά νομίζω για όλα τα αστικά μας κέντρα.

Εν προκειμένω για το συγκεκριμένο ζήτημα υπάρχει όντως από το 1984, εδώ και περίπου σαράντα χρόνια, η ίδρυση ενός συνδέσμου των σημερινών δήμων Περιστερίου, Ιλίου, Πετρούπολης και Αγίων Αναργύρων - Καματερού, προκειμένου να βρεθεί ένας χώρος. Ο χώρος αυτός είχε βρεθεί από το 1990, έχουν αγοραστεί πενήντα επτά στρέμματα και υπάρχει μία ακόμη υπολειπόμενη έκταση που ζητείται προς αγορά, προκειμένου να δημιουργηθεί αυτό το κοινό νεκροταφείο.

Έκτοτε δεν έχουν γίνει πάρα πολλές δράσεις, από το 1990 και μετά, μετά την αγορά των πενήντα επτά στρεμμάτων. Εμείς αντιμετωπίζουμε ως αυτή τη στιγμή μια κατάσταση η οποία ζητεί μια λύση. Λύση η οποία προκρίνεται έχει δύο πτυχές. Η μία είναι η αγορά της υπολειπόμενης έκτασης και η δεύτερη η περιτοίχιση της υφιστάμενης αγορασμένης ήδη έκτασης, των πενήντα επτά στρεμμάτων, μετά από σχετική μελέτη που έχει εκπονήσει ο συγκεκριμένος σύνδεσμος.

Δέσμευση της Κυβέρνησης για χρηματοδότηση ολόκληρου του ποσού και την αγορά της διευρυμένης έκτασης δεν υπάρχει, κύριε Κουρουμπλή. Υπάρχει όμως δέσμευσή μας πως θα δώσουμε μια λύση. Η λύση που εμείς προκρίνουμε μετά από συνεννοήσεις που έχουμε κάνει με το Υπουργείο Οικονομικών, με τους δημάρχους τους εμπλεκόμενους, αλλά και με τον Δήμαρχο Ασπροπύργου -στον χώρο του δήμου του άλλωστε είναι αυτή η έκταση, αλλά δεν συμμετέχει στον σύνδεσμο- είναι να προχωρήσουμε άμεσα στη χρηματοδότηση του ενός μέρους του ποσού που μας ζητά ο σύνδεσμος -είναι περίπου 350.000 για τη μελέτη περιτοίχισης της αγορασμένης έκτασης- προκειμένου να αρχίσει να λειτουργεί το κοιμητήριο και μετά να δούμε τι περαιτέρω χρειάζεται να γίνει για την υπόλοιπη έκταση.

Επομένως η απάντησή μου προς εσάς και προς τους δημότες των τεσσάρων δήμων είναι ότι προχωρούμε άμεσα σε συνεννόηση με τον σύνδεσμο και τους δήμους στη χρηματοδότηση του συνδέσμου με το ποσό των περίπου 350.000 ευρώ, που χρειάζεται για την περιτοίχιση των πενήντα επτά στρεμμάτων, προκειμένου να δημιουργηθεί το κοινό νεκροταφείο. Για τα υπόλοιπα ζητήματα, που απαιτούν πολύ μεγαλύτερα ποσά, για την αγορά τις υπολειπόμενης έκτασης, επιφυλάσσομαι για το μέλλον.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, κύριε Υπουργέ, έχουν ειπωθεί πάρα πολλές φορές αυτά τα ζητήματα και αυτές οι δεσμεύσεις. Θα σας πω μόνο ένα πράγμα, ότι πριν από δέκα μέρες στο Γ΄ Νεκροταφείο ανέμεναν για ταφή εκατόν είκοσι συνάνθρωποί μας, που είχαν χάσει τη ζωή τους. Είναι τραγικό να το συζητάει κανείς. Είναι τραγικό το κοινωνικό κόστος, το ψυχικό κόστος και το οικονομικό κόστος για ανθρώπους μιας περιοχής που ξέρετε ότι είναι οι πιο λαϊκές συνοικίες, ας μου επιτραπεί η έκφραση, της Αττικής. Και είναι όλα αυτά ένας σύνδεσμος θεμάτων που πρέπει να τα λάβετε υπ’ όψιν σας.

Πριν από λίγο καιρό, όταν είχε επισκεφθεί ο Πρωθυπουργός, είχατε μια επαφή με την περιφέρεια και είχε ειπωθεί τότε ότι θα εξασφαλίσετε 3 εκατομμύρια, προκειμένου να προχωρήσουμε τουλάχιστον να ολοκληρωθεί η πρώτη φάση των πενήντα επτά στρεμμάτων, να γίνει η περίφραξη και να αρχίσει πλέον να εκτονώνεται αυτή η φοβερή πίεση που δέχονται τα νεκροταφεία της περιοχής. Τώρα μου λέτε για 350.000.

Εγώ θα ήθελα να σας παρακαλέσω να μας πείτε χρονοδιάγραμμα, διότι όπως καταλαβαίνετε είμαστε στην τελευταία ευθεία για τις εθνικές εκλογές. Πρέπει να μας πείτε σε αυτό το χρονικό διάστημα το επίδικο, από τώρα μέχρι την άνοιξη όπου δεσμεύτηκε ο Πρωθυπουργός ότι περίπου θα είναι οι εκλογές, πότε υπολογίζετε να δοθούν αυτά τα χρήματα και αν υπάρχει η σκέψη να δοθεί και το υπόλοιπο αυτό ποσό των 3 εκατομμυρίων. Γιατί περί αυτού πρόκειται τώρα, για να είμαστε κοντά στην πραγματικότητα. Αν θέλουμε να προχωρήσει αυτό το έργο, αν δεν εξασφαλιστούν αυτά τα 3 εκατομμύρια ευρώ, κύριε Υπουργέ, να είμαστε κοντά στην πραγματικότητα, δεν πρόκειται να γίνει τίποτα.

Περιμένω από την τοποθέτηση σας, έχω μια ελπίδα, ότι θα δώσετε μία προοπτική. Πρέπει να δώσετε γιατί είναι ένα θέμα που νομίζω ότι όλους μας αγγίζει, δεν χρειάζεται να κάνουμε μικροπολιτική, ότι κάποιοι είμαστε πιο ευαίσθητοι περισσότερο από τους άλλους. Είναι ένα θέμα εξαιρετικά λεπτό. Δεν μας τιμάει ούτε εμάς, ούτε εσάς, ούτε κανέναν αυτή η κατάσταση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Παρακαλώ, κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Κύριε Πρόεδρε, θέλω να είμαι απόλυτα σαφής. Δέσμευση δική μας για χρηματοδότηση με 3 εκατομμύρια ευρώ στον συγκεκριμένο σύνδεσμο δεν υπήρχε ποτέ. Υπάρχει έγγραφο του συνδέσμου που ζητάει 3 εκατομμύρια ευρώ για την αγορά της υπολειπόμενης έκτασης, όπως είπα και πριν, διακόσια σαράντα επτά στρέμματα και 350.000 ευρώ με βάση μια πρώτη μελέτη περιτοίχισης που είχε εκπονήσει ο σύνδεσμος, προκειμένου να αρχίσει να λειτουργεί το κοιμητήριο στα πενήντα επτά στρέμματα που είχαν ήδη αγοραστεί.

Επειδή εμείς δεν λέμε αλλά κάνουμε, σας λέω και τώρα ότι για τα πενήντα επτά στρέμματα, την περιτοίχιση και τις 350.000 ευρώ θα γίνει άμεση χρηματοδότηση μόλις μας υποβληθεί η επικαιροποιημένη μελέτη την οποία λέει ο σύνδεσμος ότι θα μας υποβάλει. Άρα μόλις θα υποβληθεί αυτή η μελέτη εμείς αμέσως θα τη χρηματοδοτήσουμε. Το χρονοδιάγραμμα που εγώ μπορώ να δώσω αυτή τη στιγμή με βάση τις επικοινωνίες που είχα την προηγούμενη βδομάδα με τους δημάρχους και με το Υπουργείο Οικονομικών είναι ότι είμαστε σε θέση να το κάνουμε άμεσα. Αν έρθει μέσα στο Νοέμβριο, θα είναι μέσα στον Νοέμβριο η χρηματοδότηση. Δεν παραπέμπουμε στις καλένδες κανένα πρόβλημα.

Όσον αφορά τα θέματα των υπεσχημένων στο παρελθόν, όπως αναφερθήκατε στην πρωτολογία σας, για τους δήμους της δυτικής Αθήνας έχω να πω ότι δεν νομίζω να έχουν γίνει πολλές συναντήσεις στο παρελθόν στο Μέγαρο Μαξίμου με Πρωθυπουργό που να υποδέχεται τους δημάρχους της δυτικής Αθήνας, να βάζει κάτω μια ατζέντα για τα βασικά θέματα τα οποία τους απασχολούν και να δρομολογούνται όλα. Και αυτά που έχουν δρομολογηθεί τουλάχιστον σε ό,τι αφορά το Υπουργείο Εσωτερικών έχω να σας πω ότι μετά από αυτή τη συνάντηση…

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Πείτε μου ένα έργο!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, μην διακόπτετε.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Θα στείλω στο γραφείο σας τη λίστα των έργων που έχουν ενταχθεί στο πρόγραμμα «Αντώνης Τρίτσης» μετά από τη συνάντηση αυτή, για να δείτε αυτά τα οποία είχαν προτεραιοποιήσει τουλάχιστον από πλευράς Υπουργείου Εσωτερικών οι δήμοι της δυτικής Αθήνας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την όγδοη με αριθμό 86/21-10-2022 επίκαιρη ερώτηση δεύτερου κύκλου της Βουλευτού Β3΄ Νότιου Τομέα Αθηνών του Κινήματος Αλλαγής κ. Αντωνίας (Τόνιας) Αντωνίου προς τον Υπουργό Περιβάλλοντος και Ενέργειας, με θέμα: «Θα ικανοποιηθεί επιτέλους το πάγιο αίτημα του Συνδέσμου Προστασίας και Ανάπτυξης Υμηττού (ΣΠΑΥ) για την ενεργοποίηση του Δασαρχείου Υμηττού»;

Παρακαλώ, κυρία συνάδελφε, έχετε τον λόγο.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ, κύριε Πρόεδρε.

Κύριε Υπουργέ, μετά από την πυρκαγιά της 4ης Ιουνίου σε Άνω Γλυφάδα και Άνω Βούλα καταθέσαμε ερώτηση για μια σειρά από ζητήματα που σχετίζονται με την προστασία του Υμηττού. Οι απαντήσεις σας σε κάποια από αυτά δεν μας κάλυψαν. Μια τέτοια περίπτωση ήταν και το θέμα της ενεργοποίησης του Δασαρχείου Υμηττού, για το οποίο δεν μας δώσατε καμμία απάντηση. Ωστόσο ξέρετε πολύ καλά, κύριε Υπουργέ, ότι αποτελεί πάγιο αίτημα του Συνδέσμου Προστασίας και Ανάπτυξης Υμηττού.

Η σύσταση καθώς και η χωρική αρμοδιότητά του προβλέφθηκε πριν από δώδεκα χρόνια με κανονιστική πρωτοβουλία του ΠΑΣΟΚ και συγκεκριμένα με το άρθρο 10 του προεδρικού διατάγματος 135/2010. Βέβαια λόγω του καταιγισμού των οικονομικών εξελίξεων τότε προφανώς πάγωσε η διαδικασία για τη δημιουργία του Δασαρχείου Υμηττού. Παρ’ όλα αυτά εκείνη η θεσμική πρωτοβουλία είχε χαιρετηθεί ενθέρμως από τον συνάδελφό σας Υφυπουργό Άμυνας Νίκο Χαρδαλιά. Ως Πρόεδρος του ΣΠΑΥ και Δήμαρχος Βύρωνα τότε είχε δηλώσει ότι το νέο δασαρχείο ανταποκρίνεται σε πάγιο αίτημα και θα συμβάλλει αποφασιστικά στην προστασία των δασικών εκτάσεων του Υμηττού, ενώ παράλληλα θα αποσυμφορήσει και το Δασαρχείο Πεντέλης.

Αλλά ξέρω, κύριε Υφυπουργέ, ότι και εσείς πιστεύετε στην προστιθέμενη αξία που θα μπορούσε να έχει η λειτουργία του Δασαρχείου Υμηττού. Άλλωστε στη συνεδρίαση του ΣΠΑΥ στις 14-6-2022, την οποία είχε συγκαλέσει ο Δήμαρχος Ελληνικού - Αργυρούπολης κ. Γιάννης Κωνσταντάτος, και προσωπικά είχα παρακολουθήσει ως αρμόδια Τομεάρχης Πολιτικής Προστασίας της Κοινοβουλευτικής Ομάδας του ΠΑΣΟΚ, είχατε δεσμευτεί ότι θα λειτουργήσει το Δασαρχείο Υμηττού και θα στελεχωθεί επαρκώς. Μου έκανε επομένως εντύπωση ότι δεν απαντήσατε κάτι σχετικό στην ερώτηση που σας κατέθεσα τον Αύγουστο.

Γι’ αυτό, κύριε Υπουργέ, σας ερωτώ πρώτον, έχετε αλλάξει στάση ως προς τη χρησιμότητα του Δασαρχείου Υμηττού; Αν όχι, ποιο είναι το σχετικό χρονοδιάγραμμα για τη στελέχωση και λειτουργία του; Δεύτερον, από τις πεντακόσιες θέσεις, για τα δασαρχεία, που έχουν προβλεφθεί στον προγραμματισμό προσλήψεων τακτικού προϋπολογισμού του 2023 για το Υπουργείο Περιβάλλοντος και Ενέργειας, σύμφωνα με τις δηλώσεις του Υπουργού, υπάρχουν άραγε και πόσες θέσεις που θα αφορούν το Δασαρχείο Υμηττού;

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητή, κυρία Αντωνίου, η προστασία του δάσους του Υμηττού, της βιοποικιλότητας του βουνού και της ξεχωριστής παρουσίας του Υμηττού στη ζωή των Αθηναίων νομίζω είναι αυτονόητες. Παρ’ όλα αυτά θέλω και εγώ να υπογραμμίσω το πόσο σημαντικό είναι αυτό το βουνό για το λεκανοπέδιο Αττικής.

Είναι πανέμορφο βουνό. Εγώ όταν δεν είμαι στα Γιάννενα, στην εκλογική μου περιφέρεια, τα Σαββατοκύριακα, ανεβαίνω στον Υμηττό για ποδήλατο. Τον ξέρω απ’ έξω και ανακατωτά, τον αγαπώ τον Υμηττό. Είναι ένα τεράστιο βουνό μήκους είκοσι τριών χιλιομέτρων, πλάτους από τέσσερα έως έξι χιλιόμετρα, χίλια είκοσι έξι μέτρα η κορυφή του, ο Εύζωνας. Αποτελεί τον δεύτερο σημαντικότατο ρυθμιστή της ατμόσφαιρας και της ποιότητας του αέρα στο λεκανοπέδιο Αττικής. Διότι τα πρωινά μαζεύει από τον Σαρωνικό τις κινήσεις του αέρα και το βράδυ από τις υπώρειες του βουνού διώχνει προς τα πίσω πάλι αυτές τις αέριες μάζες. Στην ουσία δηλαδή είναι ένας από τους φυσικούς απορρυπαντές της ατμόσφαιρας του Λεκανοπεδίου. Ο δεύτερος πολύ σημαντικός είναι το Ποικίλο Όρος, που φοβάμαι ότι είμαστε στα όρια να τον έχουμε χάσει δεδομένης της ασύλληπτης και χωρίς μέτρο οικοδόμησης του βουνού.

Επανέρχομαι στον Υμηττό. Αντιλαμβανόμαστε την πολύ μεγάλη σημασία αυτού του βουνού όντως. Εδώ έρχομαι να πω, αγαπητή κυρία Αντωνίου, πόσο μεγάλη δουλειά έχει κάνει ο ΣΠΑΥ, ο Σύλλογος για την Προστασία και την Ανάδειξη του Υμηττού, όπως κι εσείς πολύ σωστά το είπατε στην ερώτησή σας. Τι μας είχε πει, λοιπόν, ο ΣΠΑΥ πέρυσι σε μία συνεδρίαση που έκανε και σε ένα φόρουμ που μας παρουσίασε τα δικά του σχέδια και περίμενε από τους εκπροσώπους της κεντρικής διοίκησης να παρουσιάσουν τα δικά τους; Δεν αναφέρομαι σε αυτή μετά τις φωτιές πέρυσι το καλοκαίρι τον Ιούνιο, αλλά το χειμώνα.

Τρία πράγματα είχε πει ο ΣΠΑΥ. Πρώτον, αυτό που θέτετε και εσείς και το οποίο, βεβαίως, κι εγώ ασπάζομαι και θα σας πω στη συνέχεια πώς θα το ενεργοποιήσουμε, την ενεργοποίηση του Δασαρχείου του Υμηττού. Δεύτερον, τους προληπτικούς καθαρισμούς του Υμηττού και στις αντιπυρικές του ζώνες και στους δασικούς δρόμους και στην αφαίρεση της συσσωρευμένης καύσης. Και το τρίτο, ήταν να βρεθεί μία λύση για τα πυροφυλάκια, τα οποία ενώ ήταν ενσωματωμένα στη λειτουργία της αντιπυρικής περιόδου και από την Πυροσβεστική, παρ’ όλα αυτά τα περισσότερα ήταν μη τακτοποιημένα.

Έρχομαι, λοιπόν, ένα προς ένα να σας πω για αυτά τα θέματα. Πρώτα απ’ όλα, βεβαίως, όπως το είπαμε πριν τρεις μήνες, τον Ιούνιο-Ιούλιο, ότι θα ενεργοποιήσουμε το Δασαρχείο Υμηττού, ναι θα το κάνουμε. Ακούστε, λοιπόν, τα βήματά μας ποια είναι, που ήδη τα δουλεύουμε, κυρία Αντωνίου, και ο εκτιμώμενος χρόνος για την ολοκλήρωση όλων αυτών των ενεργειών που θα σας πω είναι περίπου δέκα με δώδεκα μήνες. Σε δέκα με δώδεκα μήνες από τώρα θα έχουμε ενεργοποιημένο επιτέλους το Δασαρχείο του Υμηττού.

Ποια είναι τα βήματα τα οποία ήδη τα δουλεύουμε; Πρώτον, η ένταξη του δασαρχείου στο ψηφιακό οργανόγραμμα του Υπουργείου Περιβάλλοντος σε συνεργασία -το κάνουμε αυτό ήδη- με το Υπουργείο Εσωτερικών. Αυτό είναι το πρώτο βήμα. Το δεύτερο, είναι η δημιουργία οργανικών θέσεων για τη στελέχωση του δασαρχείου σε συνεργασία με το Υπουργείο Εσωτερικών πάλι και το τρίτο, είναι η ένταξη πόρων και πιστώσεων στον προϋπολογισμό μας, του Υπουργείου Περιβάλλοντος, σε συνεννόηση με το Γενικό Λογιστήριο του Κράτους και, βεβαίως, το Υπουργείο Οικονομικών, έτσι ώστε να καλύψουμε τα λειτουργικά έξοδα, τα πάγια έξοδα, τα έξοδα στέγασης κ.λπ.. Θα σας πω μετά και για τις προσλήψεις και τι προβλέπουμε για το πόσα άτομα θα έχει το δασαρχείο.

Όμως θέλω να επισημάνω και το εξής: Όπως σας είπα, τρία πράγματα είχαμε συζητήσει τότε με τον ΣΠΑΥ και με τον Πρόεδρο του, τον πάντα δραστήριο Γιάννη Κωνσταντάτο, που έχει κάνει εξαιρετική δουλειά στον Υμηττό μαζί, βεβαίως, με τους υπόλοιπους δημάρχους. Το ένα σας είπα, και θα σας δώσω περισσότερες λεπτομέρειες μετά, για το Δασαρχείο του Υμηττού. Το δεύτερο, ήταν να καθαριστεί επιτέλους ο Υμηττός από τη συσσωρευμένη καύσιμη ύλη. Εδώ, λοιπόν, κάναμε κάτι που ο ΣΠΑΥ το ζητούσε χρόνια, δεκαετίες θα έλεγα, και δεν γινόταν. Πήραμε μελέτη που είχε καταρτίσει είχε φτιάξει ήδη ο ΣΠΑΥ και αμέσως τη χρηματοδοτήσαμε πάντοτε, βεβαίως, με την επίβλεψη του δασαρχείου και μπήκαμε και καθαρίσαμε περίπου τρεις χιλιάδες στρέμματα από τον Υμηττό. Βγάλαμε ξερά δέντρα, χόρτα ξεραμένα που είχαν γίνει σχεδόν πίσσα από τη συμπίεση και διάφορες τέτοιες μάζες. Απομακρύναμε αυθαίρετες ξύλινες κατασκευές και κάτι ακόμα, διαπλατύναμε και συντηρήσαμε τους δασικούς δρόμους του Υμηττού, που ήταν κλειστοί από νεροφαγώματα ή από πεσμένα δέντρα, σε συνολικό μήκος ενενήντα χιλιομέτρων.

Άρα και για το δασαρχείο προχωράμε, και βάσει του προληπτικού προγράμματος Anti-Nero, που το απλώσαμε σε ολόκληρη την Ελλάδα, καθαρίσαμε και τον Υμηττό για να τον βρούμε έτοιμο έναντι της αντιπυρικής περιόδου και τα καταφέραμε με τη βοήθεια, βεβαίως, του ΣΠΑΥ.

Και απλώς για την ιστορία να σας πω, ότι με εργασίες συνολικού προϋπολογισμού 5.977.000 ευρώ με διαγωνιστικές διαδικασίες που «έτρεξε» το ΤΑΙΠΕΔ από ένα συνολικό κουμπαρά 50 εκατομμυρίων ευρώ που διαχειριστήκαμε μέσα από το Ταμείο Ανάκαμψης για τους καθαρισμούς του Anti-Nero καθαρίσαμε περιοχές στις δημοτικές ενότητες -και τελειώνω με αυτό, κύριε Πρόεδρε- Ελληνικού, Αργυρούπολης, Ηλιούπολης, Βύρωνα, Καισαριανής, Ζωγράφου, Παπάγου, Χολαργού, Αγίας Παρασκευής, Παιανίας και Κρωπίας.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κυρία συνάδελφος.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Κύριε Υπουργέ, είναι θετικό που δεσμεύστε και στην Ολομέλεια της Βουλής ότι σε έναν χρόνο θα δημιουργήσετε το Δασαρχείο Υμηττού. Περιμένω, βέβαια, τη δεύτερη τοποθέτησή σας για να μπορώ να κρίνω, αν οι σκοποί σας και οι στόχοι σας θα ολοκληρώσουν το έργο ή θα μείνει στις καλένδες λόγω προεκλογικού αγώνα. Θα το δούμε. θα περιμένω την απάντησή σας γιατί δεν μου τη δώσατε τώρα, μου απαντήσατε σε άλλο θέμα.

Βέβαια, θα ήθελα να σας θέσω το εξής θέμα. Από το προεδρικό διάταγμα του ΠΑΣΟΚ το 2010 έχουν περάσει δώδεκα χρόνια. Άρα μπορεί να χρειαστεί επανεξέταση για διάφορα θέματα, όπως τα παρακάτω.

Το πρώτο ζήτημα που θέλω να σας θέσω είναι ποια θα είναι η χωρική αρμοδιότητα του Δασαρχείου Υμηττού. Το προεδρικό διάταγμα του 2010 προέβλεπε ότι το Δασαρχείο Υμηττού θα έχει έδρα την Ηλιούπολη και ότι στη χωρική αρμοδιότητά του εμπίπτουν πρώτον, η περιφέρεια των Δήμων Αγίας Παρασκευής, Χολαργού, Παπάγου, Κορωπίου, Παιανίας και της περιοχής Γλυκών Νερών και δεύτερον, οι εκτός σχεδίου περιοχές των Δήμων Ζωγράφου, Καισαριανής, Βύρωνα, Υμηττού, Ηλιούπολης, Αργυρούπολης, Γλυφάδας, Βούλας και της περιοχής βόρεια της οδού Βούλας - Βάρης - Κορωπίου του Δήμου Βάρης. Επιπλέον, προβλεπόταν ότι στο Δασαρχείο Υμηττού θα υπάγονται το Δασονομείο Υμηττού με έδρα τον Βύρωνα και το Δασονομείο Κορωπίου με έδρα το Κορωπί.

Προκύπτει, λοιπόν, το ερώτημα αν θα διατηρήσετε αυτόν τον χωρικό σχεδιασμό και θα τον αλλάξετε μετά από διαβούλευση με τους πολίτες και τους εκπροσώπους της αυτοδιοίκησης. Σε ποιο στάδιο είμαστε; Πρώτο αυτό.

Και δεύτερον, το σοβαρό ζήτημα είναι η ορθή και άμεση στελέχωση του νέου δασαρχείου. Αυτό απαιτεί ένα μείγμα νέου και έμπειρου προσωπικού. Άρα χρειάζεται εδώ να μας απαντήσετε αν οι ήδη υπηρετούντες στα δασαρχεία θα μπορούν να αξιοποιηθούν και αν υπάρχει αυτός σχεδιασμός και ποιος είναι για τις μετακινήσεις στο νέο δασαρχείο. Και όπως είπα και στην ερώτησή μου, ο αρμόδιος Υπουργός Περιβάλλοντος έχει ανακοινώσει πεντακόσιες θέσεις για τα δασαρχεία για το 2023. Άρα περιμένω στην απάντησή σας να μας πείτε πόσοι νέοι εργαζόμενοι -τακτικό, βέβαια, προσωπικό- θα πάνε στο Δασαρχείο Υμηττού και πόσοι θα μετακινηθούν.

Και επειδή μου απαντήσατε, κύριε Υπουργέ, για τις πρωτοβουλίες που έχετε πάρει εσείς μαζί με το Υπουργείο Προστασίας του Πολίτη, θέλω να σας θυμίσω ότι οι δεσμεύσεις σας στον ΣΠΑΥ, που έγιναν στις 4 Απριλίου με τον αρμόδιο Υπουργό, ήταν ότι στις 4 Μαΐου θα μπείτε στον Υμηττό, θα τον καθαρίσετε και δεν θα έχουμε προβλήματα. Δυστυχώς αυτό δεν επετεύχθη, διότι γνωρίζουμε πολύ καλά -και δεν μου απαντήσατε στην ερώτηση που σας είχα καταθέσει- ότι τα συνεργεία για καθαρισμό στον Υμηττό μπήκαν μετά τη φωτιά στη Γλυφάδα και στην Άνω Βούλα. Μέχρι στιγμής αυτό που έχετε κάνει είναι να έχετε καθαρίσει το 1/3 του Υμηττού και είναι πάρα πολύ θετικό. Όμως, επειδή, όπως είπατε και εσείς, είναι ο δεύτερος πνεύμονας στην Αττική και είναι πάρα πολύ κρίσιμος, περιμένουμε να μας πείτε αν θα συνεχίσετε τον καθαρισμό για το 2023 και μάλιστα έγκαιρα -όχι να έχουμε φωτιές, πριν τις φωτιές- για να ολοκληρώσετε το έργο, καθώς έχουν μείνει τα 2/3 για τον καθαρισμό.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Με τι θέλετε να ξεκινήσουμε; Με τις προσλήψεις ή με τα θέματα του καθαρισμού που είπατε;

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Όπως θέλετε. Κανένα πρόβλημα.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ας ξεκινήσω με τα θέματα των προσλήψεων. Πρέπει να πούμε το εξής: Δεν ήταν μια απλή ανακοίνωση ότι θα προχωρήσουμε σε πρόσληψη πεντακοσίων μόνιμων υπαλλήλων -δασολόγων, δασοπόνων και διοικητικών- στα δασαρχεία. Ήταν μια απόφαση του Υπουργικού Συμβουλίου στις 27 Σεπτεμβρίου.

Πρώτα απ’ όλα, να θυμίσω, αγαπητέ κύριε Πρόεδρε, ότι η τελευταία πρόσληψη στη Δασική Υπηρεσία έγινε το 2001. Ήμουν νιος και γέρασα, δηλαδή. Πάρα πολλά δασαρχεία έχουν αδειάσει λόγω συνταξιοδοτήσεων και η αγωνία μας βεβαίως ήταν πώς θα κρατήσουμε αυτή την εμπειρία των ανθρώπων που δούλευαν στα δασαρχεία και θα τη μεταφέρουμε στην επόμενη γενιά. Αλλά έλεγες: Σε ποια επόμενη γενιά; Αφού έχουν να γίνουν προσλήψεις από το 2001. Να, λοιπόν, τώρα που εντός 2023 θα έχουμε επιτέλους πεντακόσιες προσλήψεις τακτικού προσωπικού, με διαδικασίες βεβαίως ΑΣΕΠ. Και μέχρι να ολοκληρωθούν αυτές οι προσλήψεις, κάτι πάρα πολύ σημαντικό είναι ότι ήδη προχωράμε μέσω του ΟΑΕΔ στην πρόσληψη επτακοσίων υπαλλήλων με οκτάμηνες συμβάσεις, για να ανακουφίσουν λίγο, να βγάλουν το διοικητικό βάρος από τα δασαρχεία και τις διευθύνσεις δασών, δεδομένου ότι παράλληλα βρισκόμαστε και στην ολοκλήρωση μιας μεγάλης μεταρρύθμισης που κάναμε. Δηλαδή μεταφέραμε τις δασικές υπηρεσίες από τις αποκεντρωμένες διοικήσεις, όπου -λυπάμαι να το πω- τα δασαρχεία εκεί ήταν τα αποπαίδια των αποκεντρωμένων διοικήσεων, χωρίς πόρους, χωρίς προσωπικό, χωρίς μέσα, χωρίς αυτοκίνητα, χωρίς υπολογιστές. Τους φέραμε με κάθετη υπαγωγή στο Υπουργείο Περιβάλλοντος κι αμέσως τους δώσαμε τις δυνατότητες να κάνουν τη δουλειά τους και ακόμα περισσότερο τα επόμενα χρόνια.

Σας λέω μόνο ένα παράδειγμα, μια που αναφερόμαστε στον Υμηττό φυσικά. Μέχρι πέρσι που πήραμε την απόφαση, βεβαίως με οδηγίες του Πρωθυπουργού, να επιστρέψουν τα δασαρχεία στο φυσικό τους χώρο, στο Υπουργείο Περιβάλλοντος, ξέρετε πόσα χρήματα δίνονταν για τον καθαρισμό του Υμηττού; 30.000 ευρώ, κύριε Πρόεδρε! Τι να καθαρίσεις με 30.000; Πόσα δέντρα να βγάλεις και πόσους δρόμους να ανοίξεις; Τίποτε.

Φέτος εμείς δώσαμε 6 εκατομμύρια ευρώ και λέτε ότι δεν ολοκληρώθηκαν τα έργα. Όχι, κυρία Αντωνίου, ολοκληρώθηκαν. Μάλλον θα εννοείτε ότι υπάρχουν και πρόσθετες μελέτες και πρόσθετες απαιτήσεις ενδεχομένως από τον ΣΠΑΥ, με τον οποίο είμαστε προνομιακοί συνομιλητές, δεδομένου ότι ό,τι ζήτησαν, που ήταν βεβαίως λογικό και μέσα στα όρια της δημοσιονομικής δυνατότητας, το κάναμε. Δώσαμε 6 εκατομμύρια ευρώ. Καθαρίσαμε δυόμισι χιλιάδες στρέμματα στον Υμηττό και ανοίξαμε τόσες δεκάδες χιλιόμετρα δρόμων. Κάναμε αυτά που έπρεπε να γίνουν και φυσικά θα συνεχίσουμε και του χρόνου και του παραχρόνου και τις άλλες χρονιές.

Κάντε λίγο υπομονή. Την Παρασκευή ο Πρωθυπουργός θα κάνει σχετικές ανακοινώσεις γι’ αυτό το θέμα.

Τώρα να έρθω να συνεχίσω για το προσωπικό. Τρεις είναι οι πηγές μας, για να στελεχώσουμε το Δασαρχείο του Υμηττού. Το Δασαρχείο του Υμηττού θα έχει δεκαοκτώ άτομα προσωπικό. Θα πάρουμε και από τους πεντακόσιους νέους υπαλλήλους, τις νέες προσλήψεις που θα γίνουν, όπως σας είπα μέσω ΑΣΕΠ, τακτικό, μόνιμο προσωπικό. Θα πάρουμε και από εκεί ανθρώπους. για να καλύψουμε τις θέσεις του Δασαρχείου του Υμηττού. Θα πάρουμε, όμως, προσωπικό και μέσω της κινητικότητας, αλλά και μέσω της ανακατανομής εσωτερικά των Διευθύνσεων Δασών Αττικής, δεδομένου ότι θέλουμε και έμπειρους, θέλουμε ανθρώπους που ξέρουν πάρα πολύ καλά τη δουλειά, που αγαπούν και λατρεύουν το δάσος και τους χρειαζόμαστε στο δασαρχείο, πόσο μάλλον που ο Υμηττός για μας έχει τεράστια σημασία.

Και εδώ θα μου επιτρέψετε να πω και δυο ακόμα πράγματα. Πρόσφατα ψηφίστηκε -και αν δεν κάνω λάθος, κι εσείς το υπερψηφίσατε, το ΠΑΣΟΚ δηλαδή- τα άρθρα 26 και 27 του ν.4964/2022, όπου δώσαμε τη δυνατότητα επαναπρόσληψης για τουλάχιστον δώδεκα μήνες του προσωπικού στα δασαρχεία πυρόπληκτων περιοχών με άμεσες διαδικασίες. Τους ανανεώσαμε τις συμβάσεις, δηλαδή στο προσωπικό ορισμένου χρόνου στη βόρεια Εύβοια…

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Σε ερώτησή μου απαντήσατε. Το ξέρω.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ωραία, σε ερώτησή σας απαντήσαμε.

Στη βόρεια Εύβοια, στην Αρκαδία, κύριε Πρόεδρε, στην Ηλεία και όπου αλλού υπήρχε φωτιά.

Και κάτι ακόμα, στον ίδιο νόμο είχαμε προσθέσει μια διάταξη -και νομίζω ότι υπήρξε ομοθυμία, ότι όλες οι πτέρυγες την ψήφισαν- για άμεση πρόσληψη προσωπικού στα δασαρχεία εν όψει της αντιπυρικής περιόδου. Διότι ξέρετε πάρα πολύ καλά ότι συνήθως τα δασαρχεία ζητούσαν κόσμο, για να καλύψουν τις ανάγκες τους για την αντιπυρική περίοδο, και έβγαιναν οι προσλήψεις μετά τον Σεπτέμβριο - Οκτώβριο, αφού είχε περάσει το καλοκαίρι.

Τώρα, λοιπόν, εμείς θέλουμε να προλαμβάνουμε και αυτό κάναμε και ψηφίσαμε όλοι μαζί αυτή τη διάταξη, ώστε να μπορούν τα δασαρχεία να προσλαμβάνουν κόσμο και να προετοιμάζονται καλύτερα για αντιπυρική περίοδο.

Καταλήγω με ένα άλλο θέμα για τα πυροφυλάκεια. Έχει σημασία, κύριε Πρόεδρε, γιατί ήταν κάτι που εκκρεμούσε.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Η χωροταξία θα αλλάξει;

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Θα σας πω και για τη χωροταξία.

Να σας πω για τα πυροφυλάκεια. Ξέρετε ότι τα πυροφυλάκεια στην Ελλάδα, παρ’ ότι χρησιμοποιούνταν από την Πυροσβεστική -εννοώ, ήταν ενταγμένα στον αντιπυρικό σχεδιασμό-, δεν ήταν τακτοποιημένα, θεωρούνταν μη νόμιμα εδώ και δεκαετίες. Εμείς για τα υφιστάμενα πυροφυλάκεια φέραμε μια διάταξη στο άρθρο 177 του ν.4964/2022. Έτσι διατηρήσαμε τα πυροφυλάκεια και τα παρατηρητήρια όπου θεωρούνται κρίσιμα για την πυροπροστασία, σύμφωνα βεβαίως και με τις εισηγήσεις του Υπουργείου Πολιτικής Προστασίας και Κλιματικής Αλλαγής.

Τώρα για τη χωροταξία που με ρωτήσατε -και τελειώνω με αυτό- κοιτάξτε, τη χωροταξία τη βλέπουμε. Εδώ έχουμε ένα νέο δεδομένο σε σχέση και με πριν από δώδεκα χρόνια -δηλαδή, με το προεδρικό διάταγμα- αλλά και παλαιότερα, έχουμε την κλιματική κρίση. Ψάχνουμε να βρούμε, λοιπόν, με επιστημονικό τρόπο πού είναι τα ευάλωτα δασικά οικοσυστήματα έτσι ώστε να μην τα χωρίσουμε στη μέση, το ένα να είναι Δασαρχείο Πεντέλης και το άλλο Δασαρχείο Υμηττού, αλλά να πάνε όλα σε ένα δασαρχείο. Άρα, ακόμη δεν είμαι έτοιμος να σας πω για τη χωροταξία. Περίπου, μέσες άκρες, αυτή που αναφέρετε θα είναι, αλλά με διαβούλευση, βεβαίως και με την τοπική αυτοδιοίκηση και με τους δασολόγους και τους επιστήμονες θα βγάλουμε και τα χωρικά.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την ένατη με αριθμό 92/24-10-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Για τη φοίτηση μαθητών με αναπηρία και όσων ανήκουν σε ευπαθείς ομάδες».

Ο κ. Δελής έχει τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Όπως είναι γνωστό, η φετινή σχολική χρονιά ξεκίνησε χωρίς η Κυβέρνηση να πάρει κανένα προληπτικό μέτρο προστασίας από τον COVID, επικαλούμενη βεβαίως, τα επιδημιολογικά δεδομένα και τη χαμηλή θνησιμότητα.

Τα σχολεία, λοιπόν, άνοιξαν με βάση το γνωστό δόγμα «συνυπάρχουμε με τον ιό και αν νοσήσετε, παλέψτε το». Αυτό είναι το δόγμα που επικρατεί, αφήνοντας απόλυτα εκτεθειμένους τους μαθητές και τις οικογένειές τους. Αυτό είναι το γενικό πλαίσιο. Όμως, για τους μαθητές με αναπηρίες ή με σοβαρές ασθένειες, που οδηγούν πολλές φορές και στην πλήρη ανοσοκαταστολή, αυτό το δόγμα, ξέρετε, μπορεί να αποβεί μοιραίο, ακόμη και για την ίδια τους τη ζωή.

Πέρυσι, για την ίδια ευπαθή ομάδα αυτών των μαθητών και των μαθητών με αναπηρίες είχε εκδοθεί ΦΕΚ για τη λειτουργία τμημάτων τηλεκπαίδευσης, αλλά σε πολλές περιπτώσεις, σύμφωνα με καταγγελίες ενώσεων και συλλόγων γονέων, δεν προσλήφθηκε το αναγκαίο προσωπικό. Το είχαμε καταγγείλει και στα μέσα του Ιουλίου με μία ερώτηση την οποία καταθέσαμε και η οποία παρέμεινε αναπάντητη, δυστυχώς.

Το αποτέλεσμα αυτών των καθυστερήσεων των περσινών ήταν τα μαθήματα να ξεκινήσουν με πολύ μεγάλη καθυστέρηση και είτε να μην έχουν καθηγητές όλων των ειδικοτήτων είτε να μην γίνονται όλα τα μαθήματα του αναλυτικού προγράμματος.

Είναι χαρακτηριστικό ότι τα διαδικτυακά μαθήματα -απαραίτητα λέμε εμείς για αυτές τις ευπαθείς ομάδες των μαθητών- ξεκίνησαν στα τέλη του Δεκέμβρη. Δηλαδή, το σχολείο για κάποια παιδιά δεν ξεκινά τον Σεπτέμβρη, ξεκινά τον Δεκέμβρη. Μάλιστα, το χειρότερο απ’ όλα -και η λέξη που χρησιμοποιούμε στη γραπτή μας ερώτηση είναι «όνειδος», δεν βρήκαμε κάποια άλλη- είναι πως αποτελεί πραγματικά όνειδος ότι αυτοί οι συγκεκριμένοι μαθητές κλήθηκαν από το Υπουργείο Παιδείας να δώσουν και προαγωγικές εξετάσεις από πάνω με την ελλιπέστατη φοίτηση.

Μέχρι στιγμής, κυρία Υπουργέ, δεν υπάρχει κάτι συγκεκριμένο -περιμένουμε να μας πείτε, να το ανακοινώσετε- γι’ αυτές τις κατηγορίες των μαθητών. Γι’ αυτό και κάναμε αυτή την κοινοβουλευτική παρέμβαση, αυτή την επίκαιρη ερώτηση, για να σας ρωτήσουμε τι σκοπεύετε να πράξετε ως Κυβέρνηση για να γίνουν εκείνες οι αναγκαίες προσλήψεις, ώστε να λειτουργήσει απρόσκοπτα η κατ’ ιδίαν διδασκαλία, η κατ’ οίκον διδασκαλία, όπως λέγεται, για να υπάρξει πρόβλεψη ομαλής λειτουργίας διαδικτυακών μαθημάτων για όσους μαθητές αντικειμενικά λόγω σοβαρών ασθενειών δεν μπορούν και δεν πρέπει να παρακολουθούν διά ζώσης μαθήματα, αλλά έχουμε και μια γενικότερη ερώτηση την οποία επαναφέρουμε: Τί θα κάνετε για να μειωθεί ο αριθμός των μαθητών μέσα στις σχολικές μονάδες της ειδικής αγωγής, ώστε να μειωθούν και οι κίνδυνοι διάδοσης του COVID;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κυρία Υφυπουργός έχει τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Θα ξεκινήσω την απάντησή μου με την πρώτη ερώτηση του συναδέλφου και το λέω αυτό, γιατί συνήθως με μέμφεται για τον τρόπο που επιλέγω να διορθώσω την τοποθέτησή μου στη Βουλή. Θα πω στον συνάδελφο, λοιπόν, ότι η μέθοδος της τηλεκπαίδευσης, όπως εφαρμόστηκε κατά τη διάρκεια της πανδημίας ήταν μια εξαιρετική λύση, μια λύση ανάγκης, γιατί μεταξύ των άλλων, εκτός από τη διδασκαλία στα παιδιά, υπάρχει και η ανάγκη κοινωνικοποίησης και γενικώς επιθυμούμε μια ολόπλευρη ανάπτυξη και νομίζω ότι αυτό το συμμερίζεστε και εσείς. Μάλιστα, σε μια ερώτηση που είχατε καταθέσει αναφερθήκατε στις δυσμενείς επιπτώσεις της τηλεκπαίδευσης, αλλά και του εγκλεισμού των παιδιών που έχουν αναπηρίες.

Σε ό,τι μας αφορά, κατά τη διάρκεια της πανδημίας και μετά από αυτή με τα θεσμοθετημένα όργανα αποφασίστηκε και δόθηκαν οι σχετικές οδηγίες για το τι θα γίνει μεταξύ των άλλων και για τη λειτουργία της εκπαίδευσης και όπως ξέρουμε όλοι επιστρέψαμε στην κανονικότητα στις περισσότερες καθημερινές δραστηριότητες, κάτι που δεν έγινε μόνο στη χώρα μας, αλλά και στα ευρωπαϊκά κράτη και παγκοσμίως.

Από την αρχή το Υπουργείο μας ακολούθησε με ευλαβική προσήλωση τις οδηγίες των ειδικών. Με την επιτροπή των ειδικών, κύριε συνάδελφε, είχαμε άριστη συχνή, συχνότατη συνεργασία και όπως ξέρετε αυτό είχε ως αποτέλεσμα τα σχολεία που πρώτα ξεκίνησαν τη διά ζώσης διδασκαλία -ήταν τα πρώτα που επέστρεψαν σε μια μορφή κανονικότητας- να μην οδηγήσουν την πανδημία, αλλά να την ακολουθούν ακριβώς γιατί τα μέτρα που εισηγήθηκαν οι ειδικοί και τα εφάρμοσαν οι εκπαιδευτικοί μας -που κάθε φορά τους ευχαριστούμε γι’ αυτό- τα παιδιά μας και οι γονείς -θα σας θυμίσω ότι και ο ίδιος ο Πρωθυπουργός είχε πει ότι τα παιδιά μάς βάλαν τα γυαλιά σ’ αυτή τη διαδικασία- είχαν ως αποτέλεσμα να γίνει με τη μεγαλύτερη δυνατή ομαλή και υγειονομική ασφάλεια η εκπαιδευτική διαδικασία. Το ίδιο κάνουμε και τώρα.

Η συνεδρίαση της ιατρικής επιτροπής προστασίας της δημόσιας υγείας εξέδωσε την απόφασή της και με βάση αυτή εκδόθηκε η σχετική υπουργική απόφαση. Στις οδηγίες και στην υπουργική απόφαση προσδιορίζονται οι κανόνες λειτουργίας των σχολικών μονάδων, προσδιορίζεται ο τρόπος που διαχειρίζονται τα περιστατικά, πώς επιστρέφει ένα περιστατικό στην εκπαιδευτική διαδικασία, αλλά πουθενά δεν λέει πως υπάρχει ανάγκη δημιουργίας και λειτουργίας διαδικτυακών τμημάτων για το σχολικό έτος 2022 - 2023. Άρα, λοιπόν, τα σχολεία λειτουργούν σύμφωνα με τις οδηγίες των ειδικών, όπως αυτές μετατράπησαν σε απόφαση υπουργική.

Σε ό,τι αφορά την κατ’ οίκον διδασκαλία, υπάρχουν διατάξεις και ορίζεται ότι αυτή γίνεται για πολύ συγκεκριμένα, πολύ σοβαρά βραχυχρόνια ή χρόνια προβλήματα υγείας. Ενδεικτικά απολύτως αναφέρω τη νωτιαία μυϊκή ατροφία, την οξεία λεμφοβλαστική λευχαιμία, όπου όλα αυτά δεν επιτρέπουν ούτε τη μετακίνηση, ούτε τη φοίτηση των μαθητών στα σχολεία και τότε, όταν και για όσο κρίνεται αναγκαίο, γίνεται η διδασκαλία στο σπίτι με απόφαση του διευθυντή πρωτοβάθμιας ή δευτεροβάθμιας εκπαίδευσης, μετά από πρόσφατη ιατρική γνωμάτευση, η οποία γίνεται από δημόσια ιατροπαιδαγωγική υπηρεσία ή δημόσια υγειονομική επιτροπή όπου αναγράφεται και η διάρκεια της επιβεβλημένης παραμονής στο σπίτι.

Θα παραλείψω αυτά που λέω κάθε φορά, γιατί έχουμε την τύχη να συναντιόμαστε εδώ πολύ συχνά για θέματα παιδείας και την ευαισθησία και θα σας πω ότι αυτό αποδεικνύεται και με τους διορισμούς, γιατί λέτε κάπου για διορισμούς και προσλήψεις. Για πρώτη φορά, μετά από δεκαετίες, για πρώτη φορά στα εκπαιδευτικά χρονικά στην Ειδική Αγωγή θα υπάρξουν είκοσι πέντε χιλιάδες μόνιμοι διορισμένοι εκπαιδευτικοί, τριάντα εννιά χιλιάδες σχεδόν αναπληρωτές και ειδικό βοηθητικό εκπαιδευτικό προσωπικό.

Τις επόμενες μέρες -ενδεχομένως και μέχρι την Τετάρτη, μάλλον το πιθανότερο μέχρι την Τετάρτη- θα υπάρξει και η τρίτη φάση προσλήψεων αναπληρωτών για τα τυχόν εναπομείναντα κενά και θα τελειώσω με αυτό, κύριε Πρόεδρε και ευχαριστώ για την κατανόηση, ότι δεν υπάρχει διακριτή διαδικασία για την πρόσληψη αναπληρωτών εκπαιδευτικών για την κατ’ οίκον διδασκαλία. Αυτοί καλύπτονται από το ήδη υπάρχον προσωπικό στους οποίους ανατίθεται η υπερωριακή απασχόληση ή συμπλήρωση ωραρίου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να το θυμάμαι, κυρία Υπουργέ, γιατί έχουμε την Τετάρτη ερώτηση, μην μου πείτε ξανά για τις 25 άμα δεν βρίσκετε για την Αρκαδία!

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Άμα δεν είναι στην ερώτηση, θα το πω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Δελής έχει τον λόγο.

**ΙΩΑΝΝΗΣ ΔΕΛΗΣ:** Είχα κάνει παρατήρηση στην κυρία Υπουργό -μια που άνοιξε το θέμα- που δεν είχε βέβαια τον χαρακτήρα της μομφής, ότι την ουσιαστική απάντηση την κρατούσατε -σήμερα δεν το κάνατε αυτό- για τη δευτερολογία σας και εγώ δεν είχα τη δυνατότητα στη δική μου δευτερολογία να μιλήσω επί της ουσίας. Σήμερα ευτυχώς απαντήσατε.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Συμμορφώθηκα!

**ΙΩΑΝΝΗΣ ΔΕΛΗΣ:** Έχετε το δικαίωμα την ουσιαστική απάντηση να την μοιράσετε στη μέση, έτσι ώστε να γίνει και ένας ζωντανός διάλογος.

Αυτό που θα ήθελα να σχολιάσω κατ’ αρχάς, είναι για την τηλεκπαίδευση, για τα διαδικτυακά μαθήματα. Θα συμφωνήσω μαζί σας ότι δεν υπάρχει κανένας ιδιαίτερος λόγος αυτή τη στιγμή να πάρει γενικευμένο χαρακτήρα. Όμως, κυρία Υπουργέ, υπάρχουν μαθητές και μαθήτριες –δεν ξέρω πόσοι είναι αυτοί, πάντως υπάρχουν- για τους οποίους δεν υπάρχει άλλος τρόπος να παρακολουθήσουν το σχολείο.

Δεν μπορεί, λοιπόν, στο όνομα της εφαρμογής μιας γενικής οδηγίας, ότι δεν γίνονται διαδικτυακά μαθήματα να πάμε και να αποκλείσουμε εκείνους τους μαθητές που τα έχουν πολύ μεγάλη ανάγκη και ίσως είναι ο μόνος τρόπος για να διδαχθούν. Μιλώ, για παράδειγμα, για τους ανοσοκατασταλμένους. Έχουμε γίνει μάρτυρες και μας έχουν κοινοποιηθεί επιστολές αυτών των παιδιών από τα ΕΠΑΛ, που εκφράζουν πραγματικά την αγωνία τους. Έρχονται -φαντάζομαι- και στο δικό σας το Υπουργείο.

Από εκεί και πέρα, για την κατ’ οίκον διδασκαλία, εγώ αντιλαμβάνομαι, απ’ αυτά που είπατε, ότι δεν έχει ξεκινήσει ακόμα. Δεν χρειάζεται, είπατε, να γίνουν κάποιες ιδιαίτερες προσλήψεις κ.λπ.. Δεν χρειάζεται να βγει ούτε ΦΕΚ, ούτε μια σχετική εγκύκλιος;

Εν πάση περιπτώσει, εάν έτσι έχουν τα πράγματα, τότε το Υπουργείο Παιδείας, η πολιτική του ηγεσία, θα πρέπει να κάνει μια υπόμνηση στις κεντρικές αλλά και στις περιφερειακές διευθύνσεις, έτσι ώστε να ξεκινήσει αυτό το πρόγραμμα, γιατί, απ’ όσο γνωρίζουμε εμείς, δεν έχει ξεκινήσει ακόμα.

Έχουμε δε -και θέλω να το καταθέσω για προβληματισμό-, και μια πολύ πρόσφατη απάντηση του Υπουργείου Εσωτερικών, την οποία υπογράφει ο κ. Βορίδης, και θα σας τη διαβάσω γιατί έχει ενδιαφέρον. Είχαμε κάνει μια ερώτηση για τους ανθρώπους με αναπηρία και αναφέραμε μέσα και την πλευρά της εκπαίδευσης. Απαντά, λοιπόν, το Υπουργείο Εσωτερικών και λέει ότι το Υπουργείο Παιδείας και Θρησκευμάτων, με σχετικό έγγραφό του, αιτείται την κίνηση των διαδικασιών για την πρόσληψη χιλίων διακοσίων είκοσι εννέα εκπαιδευτικών πρωτοβάθμιας και δευτεροβάθμιας εκπαίδευσης, αναπληρωτές και ωρομίσθιους, για το σχολικό έτος 2022 - 2023.

Αυτό λέει το έγγραφο, το οποίο είναι από τις 25 Οκτωβρίου, δηλαδή, πριν από έξι ημέρες. Μετά την αποστολή της βεβαίωσης του Γενικού Λογιστηρίου του Κράτους για την ύπαρξη των απαιτούμενων πιστώσεων, θα προωθηθεί για υπογραφή προς την επιτροπή σχέδιο απόφασης για την πρόσληψη του ως άνω προσωπικού.

Δεν ξέρω, εάν αυτό το προσωπικό απαιτείται, για να λειτουργήσει η κατ’ οίκον διδασκαλία ή για να οργανωθεί για τα παιδιά, για όσα παιδιά έχουν ανάγκη να οργανωθούν τα διαδικτυακά μαθήματα. Σε κάθε περίπτωση -εσείς θα το πείτε αυτό, εσείς το γνωρίζετε-, εάν χρειάζεται να γίνει κάτι τέτοιο, θα σας καλούσαμε να το επισπεύσετε, έτσι ώστε να μην καθυστερήσει περαιτέρω. Πέρυσι έφτασε ο Δεκέμβρης, για να ξεκινήσουν αυτά τα παιδιά να παρακολουθούν ουσιαστικά το σχολείο. Φέτος χάσαμε ήδη δύο μήνες, ας κερδίσουμε ένα μήνα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Κύριε συνάδελφε, ίσως δεν ήταν σαφές στην πρωτολογία μου, αλλά θα επαναλάβω ότι υπάρχει νομοθεσία, η οποία καθορίζει και τα βήματα με τα οποία γίνεται η κατ’ οίκον διδασκαλία και τις προϋποθέσεις.

Σε ό,τι αφορά εγκυκλίους που λέτε να υπενθυμίσουμε ή να κάνουμε, θα σας καταθέσω την προσωπική μου άποψη. Πολλές φορές οι εγκύκλιοι που στέλνουμε είναι περισσότερες απ’ όσες χρειάζονται, είναι περιττές, απευθύνονται σε διοικητικούς υπαλλήλους όπως είναι οι διευθυντές των σχολείων, οι οποίοι έχουν πληρέστατη γνώση και ίσως και να τους κουράζουμε. Επίσης, θα σας πω ότι όσες φορές παρατηρείται κάποια ασάφεια ή κάποιος εκ των υπευθύνων θέλει διευκρίνηση, πάντοτε ο Γενικός Γραμματέας του Υπουργείου τώρα -αλλά είμαι σίγουρη ότι και στο παρελθόν γινόταν- δίνει τις απαραίτητες οδηγίες. Αυτή είναι και η δουλειά του, άλλωστε. Δεν έχει φτάσει κάτι σε εμάς που δεν έχει απαντηθεί.

Δεν ξέρω τι απάντηση σας έδωσε το Υπουργείο Εσωτερικών, αλλά θέλω να σας πω αυτό που είπα και στην πρωτολογία μου. Από το υπάρχον προσωπικό, είτε μόνιμο, διορισμένο είτε προσληφθέν, δηλαδή αναπληρωτές, από εκείνο καλύπτονται οι ανάγκες της κατ’ οίκον διδασκαλίας.

Λίγα λόγια για το δεύτερο ερώτημά σας, το οποίο δεσμεύτηκα να απαντήσω στη δευτερολογία μου, αναφορικά με τους μαθητές που είναι ανά τμήμα στις σχολικές μονάδες ειδικής αγωγής και εκπαίδευσης. Και αυτό το προβλέπει η ισχύουσα νομοθεσία. Όταν αναφέρω αναλυτικά τον αριθμό -εσείς το ξέρετε, αλλά θα το πω για τις ανάγκες του κοινοβουλευτικού ελέγχου και όσων ακούνε-, θα δείτε ότι δεν είναι τόσο μεγάλος, ώστε να προβληματίζει.

Σύμφωνα με τα ισχύοντα, χωρίς να αναφέρω πόσα έχουν προβλεφθεί και πόσα έχουν τροποποιηθεί, σε κάθε τμήμα Ειδικού Νηπιαγωγείου και Ειδικού Δημοτικού Σχολείου υπάρχουν κατ’ ελάχιστον τέσσερις αλλά κατ’ ανώτατο όριο επτά μαθητές. Υπάρχουν, όμως, και περιπτώσεις δύσκολων περιστατικών ή μπορεί τα παιδιά να μην είναι τόσα και τότε ο αριθμός μειώνεται σε τρεις μαθητές ανά τμήμα. Υπάρχει, δηλαδή, αυτό το περιθώριο με απόφαση του Περιφερειακού Διευθυντή Εκπαίδευσης, μετά από εισήγηση του αρμόδιου διευθυντή.

Σε ό,τι αφορά τα γυμνάσια και τα λύκεια Ειδικής Αγωγής και Εκπαίδευσης, εκεί, ο αριθμός είναι τουλάχιστον πέντε και κατ’ ανώτατο όριο εννέα, πάλι με περιθώριο -με την ίδια διαδικασία, να μην κουράζω- να μειωθεί σε τρεις μαθητές ανά τμήμα.

Στα Ενιαία Ειδικά Επαγγελματικά Γυμνάσια και Λύκεια, σύμφωνα με την ισχύουσα νομοθεσία, είναι κατ’ ελάχιστον πέντε και κατ’ ανώτατο όριο εννέα μαθητές, πάλι με την πρόβλεψη να είναι η μείωση των μαθητών τρεις ανά τμήμα, όταν υπάρχουν οι προϋποθέσεις και η διαδικασία που εξήγησα. Στα Εργαστήρια Ειδικής Επαγγελματικής Εκπαίδευσης είναι τέσσερις το ελάχιστο και το ανώτατο επτά μαθητές με την ίδια διαδικασία.

Θέλω να πω ότι ούτε αυτό είναι αυθαίρετο. Ο αριθμός των μαθητών δεν είναι μεγάλος, αλλά πάντοτε οι ειδικοί είναι εκείνοι που μας δίνουν τις κατευθύνσεις. Σε ό,τι αφορά θέματα που, πέρα από τα εκπαιδευτικά, χρειάζονται και εισηγήσεις άλλων ειδικών, όπως εν προκειμένω των γιατρών, πάντοτε εκείνους ακολουθούμε.

Θα σας πω μόνο -και τελειώνω με αυτό, κύριε Πρόεδρε- την αναλογία μαθητών και εκπαιδευτικών, επειδή γράφετε ότι είναι αυξημένη και ότι αυτό ενδεχομένως δημιουργεί και κινδύνους. Υπάρχει Εργαστήριο Ειδικής Επαγγελματικής Εκπαίδευσης και Κατάρτισης -στη διάθεσή σας να σας πω και ποιο είναι- που την προηγούμενη σχολική χρονιά είχε εξήντα δύο μαθητές και οι εκπαιδευτικοί ήταν τριάντα εννέα. Δηλαδή, κάθε τρεις μαθητές είχαν δύο εκπαιδευτικούς ή μέλη ειδικού εκπαιδευτικού και βοηθητικού προσωπικού.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να σας ανακοινώσω ότι οι Ειδικές Μόνιμες Επιτροπές Ελληνισμού της Διασποράς, Έρευνας και Τεχνολογίας και Σωφρονιστικού Συστήματος και λοιπών Δομών Εγκλεισμού Κρατουμένων καταθέτουν τις εκθέσεις τους, για τη Γ΄ Σύνοδο της ΙΗ΄ Βουλευτικής Περιόδου, σύμφωνα με τον άρθρο 43Α παράγραφος 6 του Κανονισμού της Βουλής.

Επίσης, σύμφωνα με το ίδιο άρθρο του Κανονισμού της Βουλής, οι Ειδικές Μόνιμες Επιτροπές Προστασίας Περιβάλλοντος και Περιφερειών, για τη Γ΄ Σύνοδο της ΙΗ΄ Βουλευτικής Περιόδου, καταθέτουν τις εκθέσεις τους, οι οποίες και συνοδεύονται από τις εκθέσεις των υποεπιτροπών τους, δηλαδή της Υποεπιτροπής Υδατικών Πόρων και της Υποεπιτροπής Νησιωτικών και Ορεινών Περιοχών αντίστοιχα.

Οι προαναφερθείσες εκθέσεις, που βρίσκονται σε ηλεκτρονική μορφή στο αρχείο της Διεύθυνσης Ειδικών Μόνιμων Επιτροπών θα καταχωρισθούν στα Πρακτικά της σημερινής συνεδρίασης.

(Λόγω του μεγάλου όγκου των κειμένων των προαναφερθεισών εκθέσεων βρίσκονται σε αρχείο μορφής PDF στην παρακάτω ηλεκτρονική διεύθυνση:<https://www.hellenicparliament.gr/Koinovouleftikes-Epitropes/ektheseis?search=on> )

Επίσης, δεν θα συζητηθούν κατόπιν συνεννόησης οι εξής επίκαιρες ερωτήσεις:

Η πρώτη με αριθμό 81/17-10-2022 επίκαιρη ερώτηση πρώτου κύκλου του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Οικονομικών, με θέμα: «Η νομοθετική παρέμβαση είναι βέβαιη, όμως θα θωρακίσετε τους ευάλωτους δανειολήπτες ή τις εταιρείες διαχείρισης δανείων»;

Η πρώτη με αριθμό 89/24-10-2022 επίκαιρη ερώτηση δεύτερου κύκλου της Βουλευτού Κοζάνης του Συνασπισμού Ριζοσπαστικής Αριστεράς κ. Καλλιόπης Βέττα προς τον Υπουργό Υγείας**,** με θέμα: «Η υποστελέχωση της παιδιατρικής κλινικής της Κοζάνης με ευθύνη της Κυβέρνησης, προκαλεί μεγάλη ανασφάλεια στους πολίτες της περιοχής».

Η δεύτερη με αριθμό 84/21-10-2022 επίκαιρη ερώτηση δεύτερου κύκλου του Βουλευτή B1΄ Βόρειου Τομέα Αθηνών του Κινήματος Αλλαγής κ. Ανδρέα Λοβέρδου προς τον Υπουργό Εξωτερικών, με θέμα: «Λειτουργικές δαπάνες των Πρεσβειών της Ελλάδας».

Η τρίτη με αριθμό 87/24-10-2022 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Υγείας, με θέμα: «Προβλήματα στη λειτουργία της παιδιατρικής κλινικής του Γενικού Νοσοκομείου Κοζάνης «ΜΑΜΑΤΣΕΙΟ» λόγω υποστελέχωσης».

Η πέμπτη με αριθμό 85/21-10-2022 επίκαιρη ερώτηση δεύτερου κύκλου του Βουλευτή Χαλκιδικής του Κινήματος Αλλαγής κ. Αποστόλου Πάνα προς τον Υπουργό Προστασίας του Πολίτη, με θέμα: «Παρούσα κατάσταση επαναλειτουργίας του Αστυνομικού Τμήματος Αριστοτέλη στην Ιερισσό της Περιφερειακής Ενότητας (Π.Ε.) Χαλκιδικής».

Η έκτη με αριθμό 88/24-10-2022 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υφυπουργό στον Πρωθυπουργό αρμόδιο για θέματα κρατικής αρωγής και αποκατάστασης, με θέμα: «Για τις τεράστιες καταστροφές στη Σητεία από τα έντονα καιρικά φαινόμενα του Σαββάτου 15-10-22».

Η έβδομη με αριθμό 91/24-10-2022 επίκαιρη ερώτηση δεύτερου κύκλου του Βουλευτή Φθιώτιδας του Συνασπισμού Ριζοσπαστικής Αριστεράς κ. Ιωάννη Σαρακιώτη προς τον Υπουργό Υποδομών και Μεταφορών**,** με θέμα: «Υψηλή επικινδυνότητα νέων πλημμυρικών φαινομένων στο Κόμμα Λαμίας».

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 18.31΄ λύεται η συνεδρίαση για αύριο, ημέρα Τρίτη 1η Νοεμβρίου 2022 και ώρα 10.00΄, με αντικείμενο εργασιών: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**